text: 1Pentecostés Fiesta p'unchay chayamuqtinmi llapallanku huk sonqolla huñunasqa kasharqanku. 2Hinan hanaq pachamanta qonqaylla huk suenay uyarikurqan, sinchi wayraq suenasqan hina, chay suenaymi tiyashasqanku wasiman hunt'aykurqan. 3Hinaqtinmi paykunaqa nina qallushaq hina rawraykunata rikurqanku, chaykunan umanku pataman tiyaykurqan. 4Chaymi llapallankuman Santo Espirituqa hunt'aykurqan, hinan wak rimaykunapi rimayta qallarirqanku, Santo Espirituq paykunata rimachisqanman hina. 5Jerusalén llaqtapin kasharqanku kay pachapi hinantin suyukunamanta Dios sonqo judío runakuna. 6Chay rimasqankuta uyarispanku askha huñurqakamurqanku, hinaspan sapankaq rimayninpi paykunaq rimasqanta uyarispanku muspharqanku. 7Chaymi manchaytapuni musphaspa ninakurqanku: –¿Manachu llapan kay rimaqkunaqa Galilea runakuna kanku? 8¿Imaynataq sapankanchispa rimayninchispipuni rimasqankuta uyarinchis? 9Kaypiqa kashanchis Partia suyumanta, Media suyumanta, Elam suyumanta, Mesopotamia suyumanta, Judea provinciamanta, Capadocia suyumanta, Ponto suyumanta, Asia suyumanta, 10Frigia suyumanta, Panfilia suyumanta, Egipto suyumanta, hinallataq Cirene lado Libia cheqaskunapi tiyaqkunapas, Roma llaqtapi tiyaq judío runakunapas, judío runaman t'ikrakuqkunapas, 11Creta islamanta kaqkunapas, Arabia suyumanta kaqkunapas. Chaywanpas Diospa musphana ruwasqankunatan rimayninchispipuni rimaqta uyarishanchis, nispa. 12Hinaspan llapanku manchaytapuni musphaspa ninakurqanku: –¿Imataq kanqarí? nispanku. 13Hukkunataq ichaqa asipayaspa nirqanku: –Vinowanmi machasqa kashanku, nispa. 14Hinaqtinmi Pedroqa chunka hukniyoq apostolkunawan kuska sayarispa kunkayoqta runakunata nirqan: –Judiomasiykuna, Jerusalén llaqtapi llapallaykichis tiyaqkuna, makilla uyariwaychis, kunanmi sut'inchasqaykichis. 15Qankunaqa machasqan nishankichismi, ichaqa manan kaykunaqa machasqachu kashanku, las nuevellaraqmi kashanpas. 16Aswanpas kayqa profeta Joelpa nisqanmi hunt'akushan. Paymi nirqan: 17“Diosmi nin: Qhepa p'unchaykunapin Espirituyta llapa runakunaman kachaykamusaq, hinan churiykichiskunapas ususiykichiskunapas sutiypi profetizanqaku, wayna churiykichiskunapas rikhuriykunatan rikunqaku, machu runaykichiskunapas mosqokuykunatan rikunqaku. 18Chay p'unchaykunapiqa Espirituytaqa kachaykamullasaqtaqmi qhari kamachiykunamanpas warmi kamachiykunamanpas, hinan sutiypi profetizanqaku. 19Hanaq pachapipas musphanakunatan rikhurichisaq, kay pachapipas milagrokunatan ruwasaq, runakunan wañuchinakunqaku, llaqtakunan ruphaykachisqa kanqaku, q'osñin phuyu hinaraq putuminqa. 20Señorpa manchana hatun p'unchayniy manaraq sut'i chayamushaqtinmi inti tutayanqa, killataq yawar pukaman tukunqa, 21chaymi pipas Señorpa sutinpi waqyakuqqa qespichisqa kanqa”, nispa. 22Israel runakuna, kay simikunata uyariwaychis. Nazaret llaqtayoq Jesusmi hatun ruwaykunawan, musphanakunawan, milagrokunawan ima Diospa chaninpaq qhawarisqan qhariqa karqan, Diosmi qankuna ukhupi paywan chaykunata ruwarqan, imaynan yachankichis hinata. 23Chay Jesusmi Diospa ñawpaqmantaraq yachasqanman yuyaykusqanman hina hap'ichisqa karqan. Paytan qankunaqa presota hap'irqankichis, hinaspan waqllisqa runakunawan chakataspa wañuchirqankichis. 24Ichaqa Diosmi payta kawsarichimpurqan wañuymanta kacharichispa, paytaqa manapunin wañuyqa hap'irayayta atirqanchu. 25Davidmi Jesusmanta nirqan: “Señortaqa ñawpaqeypin rikushallaqpuni kani, paña ladoypin payqa kashan, manan imapas urmachiwanqachu. 26Chaymi ñoqaqa sonqoypi kusikuni, simiywanpas ancha kusisqan takini. Paypi suyakuspan cuerpoypas samakunqa. 27Diosníy, Wañuy-pachapiqa manan saqerpariwankichu, Ch'uya Kamachiykiq cuerpontaqa manan ismurichinkichu. 28Kawsay ñantan reqsichiwarqanki, ancha q'ochukuytan qayllaykipiqa qoykuwanki”, nispa. 29Llaqtamasiykuna, ñawpa taytanchis Davidmantan sut'inta willaykichis, payqa wañupurqanmi, hinaspan p'ampasqa karqan, kunan p'unchaykamataqmi p'ampakusqan sepulturan kaypi kashan. 30Paymi profeta kaspa juramentowan Diospa prometesqanta yacharqan mirayninmanta runa-kayman hina Cristoqa hamunanta, hinaspa paypa rantinpi kamachikuy tiyanapi tiyaykunanta. 31Davidqa rikushanmanpas hinan Cristoq kawsarimpunanmanta ñawpaqtaña rimarqan sepulturapi mana saqesqachu kananta, manataq aychanpas ismunanta. 32Chay Jesustan Diosqa kawsarichimpurqan, chaymantan llapayku testigokuna kayku. 33Jesusqa Diospa paña ladonman hoqarisqan karqan, hinaspan Yayaq prometesqan Santo Espirituta chaskirqan, chaytan payqa ñoqaykuman kachaykamun, chaytataqmi qankunaqa rikushankichispas uyarishankichispas. 34Manan Davidchu hanaq pachamanqa hoqarisqa karqan, chaywanpas paymi nirqan: “Señormi Señorniyta nirqan: Paña ladoypi tiyaykuy, 35awqaykikunata chaki sarunaykiman churanaykama”, nispa. 36Llapallan Israel miray runakuna, allintapuni yachaychis, qankunaq chakatasqaykichis Jesustan Diosqa churarqan Señor kananpaq, Cristo kananpaqwan, nispa. 37Chayta uyariqtinkun sonqonku “ch'allaq” nirqan, chaymi Pedrota wakin apostolkunatawan nirqanku: –Wawqeykuna, ¿imatan ruwasaqku? nispa. 38Hinan Pedroqa paykunata nirqan: –Huchaykichista saqepuspa Diosman kutirikuychis, hinaspa Jesucristoq sutinpi sapankaykichis bautizachikuychis, huchaykichis pampachasqa kananpaq, hinan Santo Espirituq atiy qokuyninta chaskinkichis. 39Chaytaqa Señor Diosmi prometerqan qankunapaq, churiykichispaq, llapa karupi kaqkunapaqpas, lliw waqyasqankunapaqpas, nispa. 40Ahinatan Pedroqa anchatapuni paykunata kunaykuspa kallpacharqan: –Kay waqllisqa miray runakunamanta t'aqakuychis, nispa. 41Chaymi simita sonqonkupi chaskikuqkunaqa bautizasqa karqanku, hinan chay p'unchaypi iñiqkunaman yapakurqan kinsa waranqa hina runakuna. 42Paykunaqa apostolkunaq yachachikuyninpin allinta sayaqku, huk sonqollan kawsaqku, t'antata phasmispan mikhuqku, Diosmantapas mañakuqku. 43Apostolkunan askha milagrokunata señalkunata ima ruwarqanku, chaymi llapa runakuna anchata muspharqanku. 44Llapallan iñiqkunaqa huk sonqollan karqanku, tukuy imankupas llapallankupaqmi karqan. 45Hallp'ankutapas kaqninkutapas vendespan llapallankuman rakirqanku, sapankaq necesitasqanman hina. 46Sapa p'unchaymi Dios yupaychana wasipi huk sonqolla huñukurqanku, hinallataq wasi-wasipipas t'antata phasmispa mikhurqanku, q'ochukuspa llamp'u sonqolla kuska mikhurqanku. 47Paykunaqa Diostan hatuncharqanku, tukuy runakunaq allinpaq qhawasqantaq karqanku. Señortaq iglesiaman sapa p'unchay yapasharqan qespichisqa kaqkunata.


c: text/html

text:
¿Dioschu Jesusqa? ¿Huk kutillataqa, Diosmi Kani nirqachu Jesusqa?
Tapukuy: ¿Dioschu Jesusqa? ¿Huk kutillataqa, Diosmi Kani nirqachu Jesusqa?
Kutichiy: Chuya qellqapiqa manam kanchu “Ñoqa punim kani Dios” nispa Jesuspa nisqanqa. Ichaqa kaywanqa manam nichwanchu chuya qellqaqa Dios Jesucristo kasqanmantaqa manam rimancha nispaqa. Ejemplo: Jesusmi, rimanirqa Juan 10:30pi kaynata “ñoqawan taytayqa hukllam kaniku” nispa. Sichu apurawllaman kay Señor Jesuscristopa nisqanta qaway kuptinchikqa parecekuwanchik, Jesusqa Dios kasqanmanta mana rimachkaq hinam. Ichaqa Judio runakunamnirqaku Señorninchik Jesucristota kaynata: “Rumiwan chamqapaytaqa munaykiku manam allin rurasqaykimantachu, aswanqa rimaspayki Diosta piñachisqaykimantam chaynataq runa kachkaspayki Dios tukusqaykimantam” (Juan 10:33). Kaynataqa Judiokuna nirqaku Jesucristo “Diosmi Kani” nisqanta entenderuspankum. Qatiq patachanpiqa (versículos) manam Señorninchik Jesucristoqa kutipakunchu “ñoqaqa manam Dios kasqaytachhu nirqaykichik” nispaqa. Chaynataq (Juan 10:30 pi) “Ñoqawan taytayqa hukllam kaniku” nisqanwanqa Dios kasqantam nirchkarqa. Juan 8:58 pipas Jesucristoqa nichkantaqmi “cheqapta punim nikichik, manaraqpas Abraham kachkaptinqa ñamkarqaniña” nispa. Chaynata niptinmi mosoqmanta Judiokuna rumiwan chuqaparuyta munarqaku (Juan 8:59). ¿Imanasqataq Judiokunaqa rumiwan chuqaparuyta munarqaku Jesustaqa? ¿Mana paykunapa nisqankuman hina nisqanchu Judiokunapaq karqa mana allin? Icha ¿tayta Diospa nisqanman hinachu karqa?
Juan 1:1pim nin: “chay simiqa Diosmi”. Juan 1:14 piñataqami nin: “chay simim runallaruspan yacharqa ñoqanchikwan”. Kaymi qawachiwanchik Jesusqa Dios kasqanta hinaspan runallarusqanta. Hechos 20:28 pipas niwanchiktaqmi “Chuya Espiritum qamkunata akllasurqankichik Diosnichik Jesucristopa yawarninwan rantisqan iñiqkunata cuidanaykichikpaq”. Chaynaqa ¿Pitaq rantirqa paypi iñiqkunataqa? ¡Jesucristom! Hechos 20:28pim nin: “Kikin Dios Jesucristo yawarninwan iñiqkunata rantisqanmanta”. Chaynaqa ¡Diosmi Jesusqa!
Chaynallataqmi discípulon Thomaspas Jesustaqa nirqa: “Señorlláy, Dioslláy” nispa (Juan 20:28). Jesusqa manamá nirqachu “imapaqmi Diosllay niwanki” nispaqa. Tito 2:13pas “Kallpanchawanchikmi salvaqninchik Señor Jesucristota suyananchikpaq hinaspam niwanchiktaq payqa munayniyoq Diosmi”, nispa (qawaykuytaqyá 2 Pedro 1:1 tapas). Hebreros 1:8, pim taytapas churin Jesucristota nin kaynata: “Diosnilláy, qamqa wiña-wiñaypaqmi gobiernanki allin arregloman hinam gobiernanki”.
Apocalipsis 19:10 qellqapipas huk angelmi Apóstol Juanta kamachirqa Diosllata adoranampaq chaynallataq (Mateo 2:11; 14:33; 28:9,17; Lucas 24:52; Juan 9:38 pipas). Tarinchik adorachikusqanta payqa manam núnca michakurqachu. Sichu Jesucristo mana Dioschu kanman karqa hinaspaqa michakunmanmi karqa ama adoranankupaq imaynam Apocalipsis qellqapi huk ángel michakuchkan adoraptinku chaynachiki michakunman karqa. Rimachkantaqmi chuya Quellqapa wakin patachankunapipas (versículos) Dios Jesucristo kasqanmantaqa.
Astawanqa Diosmi Jesucristo ninanchikpaqa paymi huchanchikrayku ñoqanchikpaq wañurqa, sichu mana Dioschu kanman karqa hinaspaqa hukchu otinman karqa enteron mundopi llapayan runakunapa huchankunamanpata paqaytaqa (1 Juan 2:2). Ichaqa Diosllam chay mana pagay atina huchataqa atirqa pagaytaqa, Diosllam lliwpa huchanchikunata qepikuykuspan wañurqa hinaspan kawsarimurqa (2 Corintios 5:21). Chaywanmi vencerurqa huchatawan wañuytaqa.
Kutiriy Quechua simipi qallariy paginaman
¿Dioschu Jesusqa? ¿Huk kutillataqa, Diosmi Kani nirqachu Jesusqa?

robotstxt: allowed

filter: keep


text: 1Chaypita Jesusga rircarayara alisca capogniyog runacuna ofrenda gotucurcänanman golgue jitayuyagtam. 2Chaynuy rircarayaptinmi juc mana imaynagsi viüda ishcay acapa golguelata jitayurun. 3Chaura Jesusga nirunmi: “Cay ningäta mayapäcuy: Cay mana imaynagsi viüdaga jitayurun lapanpitas mastam. 4Lapansi gorärin achcapita puchuglantam. Cay viüdam ichaga mana imaynag cayarsi, jitayurun lapanta rantipacunanpagcagtawan”. 5Nätan waquin runacunam rimarcayara Diospa wayin, alisca shumag rumicunawan rurarayagpita, jinaman ofrenda gopäcunganwan alisca shumag quëdanganpita. 6Chay nipäcugta mayarmi Jesús nirun: “Cay lapan ricarcayangayga juc junag shumag juchruchisham canga. Manam juc rumis pergashalaga quëdangachu, antis pampanman rurasham canga”. 7Chaura paycunaga tapupäcura cay nirmi: “Yachrachig, ¿imaytag chayga ruracanga? ¿Chaynuy ruracänanpag naupataga imarag canga?” 8Nipäcuptin Jesusga nira: “Mayag mayagla cacurcayay pisi engañarärishunquimantag. Achcam aywapäcamunga ‘Nogam Cristo cayä’ nir, casquicurcayar. Cananga nä chay nipäcunan wichanmanmi yaycuyanchi. Nätan gamcunaga ama cäsucurcaychu paycunata. 9‘Guërrash cayan’ nigta mayacur u ‘Runacunash imata rurapäcunanpagsi alisca sucsutänacurcayan’ nigta mayarsi amam manchacapäcunquichu. Naupataga chaynuyran canga, nätan manaran ushanan junagragchüga”. 10Chaypitaga niratan caytas: “Juc nacionmi guërrachru canga juc nacionwan. 11Nätan juc reysi guërramantan yaycunga juc reywan, cay pachäsi alicusam cuyunga, micuy wanaysi juyupam canga, tucuy gueshyacunam wacagchru cayagchru canga, jinaman jana pachachrüsi alisca manchacuypagmi. ima-aygas ricacämunga. 12Caycuna cananpagga naupataga gamcunataran cunchuchipäcushunqui, nätan wanuchipäcushunaypagmi gaticachrapäcushunqui. Aywachipäcushunquitan yangapita juchacharcur Israel castäcuna gotucarcänan wayimansi. Jinarcurga carcelmansi jitayapäcushunquim. Jinaman aywachipäcushunquitan nogapa janä mandagcunapa naupanmansi, gobernadorcunapa maquinmansi. 13Maymansi chrächipäcushungaychrümi gamcunaga nogapita willapacurcanqui. 14Amam shongolaycunachrüsi laquirapäcunquichu ‘¿Imatatag nishag?’ nirga. 15Nogam rimachipäcushay, jinaman tantiaytas gopäcushay alicagta rimapäcunaypag. Chauraga manam maygan chregnishugniquicunas ‘Lutantam nirunqui’ niyta manam atipapäcushunquichu. 16Gamcunataga marcachru mandagmansi aywachipäcushunqui taytalaycunam, wauguelaycunam, castaycunalam, jinaman cuyanacungay runacunalam. Chaynuy jinar waquinniquitam wanuchipäcushunqui. 17Nogapa janäga lapan runacunapitas chregnisham capäcunqui. 18Nätan gamcunapagga manam ogracangachu ni juclay agchalaysi. 19Chaura ima-aygatas awantapäcurga salvasham capäcunqui. 20Nätan cay Jerusalén marcata soldäducuna muyurayagta ricapurmi, musyapäcunqui nä Jerusalén marcata juchruchipäcunanpag üra ayparayämunganta. 21Chauraga Judea marcachru yachragcuna, gueshpicurcay gotucunaman. Jerusalén marcachru yachragsi aywacurcay, nätan pampachru cayagcuna, ama yaycapäcuychu marcaman. 22Chay junagcunaga canga alisca cunchuymi. Chauraga Diospa librunchru lapan isquirbisha niyangannuymi ruracanga. 23Cuyapaypagmi canga chay wichan pachrayog warmicuna, jinaman iñasha wawayogcunas. Cay pachachrüga aliscam laquicuy canga. Lapan runacuna juyunaypam cunchupäcunga. 24Waquinga wanupäcunga espädawan tucsisham, nätan waquintaga aywachipäcunga uchcurcurmi lapan nacioncunaman. Chaychrümi cay Jerusalén marcataga munanganta rurapäcunga juc casta runacuna. Chaynuy rurapäcunga Dios cay marcapita chay juc runacunata jorgongancamam”. 25“Chaypitaga intichrüsi, quillachrüsi, goyllarcunachrüsi manchacuypagmi ricacunga imacunas. Nätan cay pachachru runacunaga laquisham, manchacasham capäcunga, lapan jatun gochracuna alisca wagariptin, jinaman walyaywan lagyamuptin. 26Chaynuy captin runacuna wanupapäcungam manchacaypita ‘Imas cay pachachrüga carungachr’ nir, chaynuytan jana pachachru imacunas cuyurisha canga. 27Chauraga chaylam ricapapäcamanga runacuna, noga jana pachapita runa pucutay jananchru alisca munayniyog, jinaman mandanäpag aywamugta. 28Nä caycuna ruracay galayuptinga, mayag mayagla cushisha shuyacarcayämay. Chauraga nämi chay ima-aygapitas jorgosha capäcunaypag nachrgayämun”. 29Caynuypas tantiapäcunanpag niratan: “Ricapäcuy hïgos montita. 30Nä yürancuna chicchiyämugta ricapurga musyarcayanqui nä usya wichanman yargorcayangaytam. 31Chaynuymi chay ningäcuna ruracagta ricapursi tantiapäcunqui Diospa munayninchru cawapäcunaypag nä nachrgayämunganta. 32Cayta mayapäcamay: Lapan caycuna ruracanga canan wichan runacuna manas wanuptilanmi. 33Jana pachas, cay pachas ushacaglam cayan. Cay rimangäcunam ichaga lapansi ruracangarag. 34Shumagmar tantiacurcanqui, shongoycuna munangannuytag shincacular, imas lutanta ruracular u imas rurayniquicunachru cacular cacurcanquiman. Chaynuy cawarcayaptiquiga mayänipitam chraramunga chay junag, juc uywaman läsu yaycugnuysi. 35Chaynuymi chrämunga cay pachachru lapan cawayag runacunaman. 36Nätan gamcunaga camacushala cacurcayay, pagaspas junagpas Diosta manacurcayar, cay lapan imas aygas captin gueshpipäcunaypag, jinaman noga, jana pachapita shamuptï naupäman aywapäcamunaypag”. 37Jesusga junagpam yachrachira Diospa wayin puncunchru, nätan pagaspam aywachrag Olivos ningan gotuta. 38Nätan lapan runacuna Diospa wayinman aywapäcug waran waransi goyashlam Jesús yachrachiptin mayacurcänanpag.


text: 1Panintsi Febimi gamcuna cagman watucog shamongapag. Payga caycan Cencrea iglesiacho diaconïsami. 2Marcanchöga yäracog mayintsita shumagmi yanapashga. Tsaynoglami nogatapis wilacur puriptë yanapamashga. Jesucristuta chasquicog mayintsi caycaptenga chämuptin payta chasquiyculay. Tsaynogpis lapan nistashgancunata camaripayculay. 3Priscilata y Aquilata salüdöta goyculanqui. Paycunami Jesucristupa wilacuyninta wilacur puriptë ali yanapamashga. 4Yanapamashganpitami paycunata runacuna wanutsiyta munapäcorgan. Tsaynog yanapamashgantaga imaypis yarparaycämi. Tsaynoglami may-tsaycho caycag mana Israel yäracog mayintsipis paycunapag imaypis yarparaycan. 5Tsaynogpis paycunapa wayincho juntacag yäracog mayintsita salüdöta goyculanqui. Tsaynogpis salüdöta goyculanqui cuyanacushgä Epenëtuta. Paymi Asia provinciacho lapanpita más puntata Jesucristuta chasquicushga. 6Tsaynogla Mariatapis salüdöta goyculanqui. Paymi gamcunata ali yanapashushcanqui. 7Tsaynogpis salüdöta goyculanqui marca mayëcuna Andronicuta y Juniastapis. Paycunawanmi juntu carcilcho wichgarashcä. Tsaynogpis paycunami nogapita más puntata Jesucristuta chasquicushga. Paycunapis apostolcunanogmi marcan marcan puripäcushga Jesucristupa wilacuyninta wilacur. May-tsaychöpis paycunata yäracog mayintsi alimi ricapäcun. 8Tsaynogpis salüdöta goyculanqui cuyanacushgä Ampliatuta. 9Tsaynogla wilacog mayë Urbanuta y cuyanacushgä Estaquistapis wilayculanqui paycunapag yarparaycashgäta. 10Tsaynogla salüdöta goyculanqui Apelista. Imanog nacarpis Jesucristuman ali yäracuptinmi payta lapan yäracog mayintsi respitan. Tsaynogpis salüdöta goyculanqui Aristóbulupa castancunata. 11Tsaynogla salüdöta goyculanqui marca mayë Herodionta. Tsaynogla salüdöta goyculanqui Narcisupa castancunatapis. 12Tsaynogla salüdöta goyculanqui Trifenata y Trifosata. Tsay warmicunami Jesucristupa wilacuyninta wilacogcunata ali yanapaycan. Tsaynogla salüdöta goyculanqui panintsi Persidata. Paypis Jesucristupa wilacuyninta wilacogcunata alimi yanapaycan. 13Tsaynogla salüdöta goyculanqui waugui Rufuta. Tsaynogla mamantapis wilayculanqui paypag yarparaycashgäta. Paypis mamänogmi ali ricamashga. 14Tsaynogla salüdöta goyculanqui Asincrituta, Flegonteta, Hermesta, Patrobasta, Hermasta y paycunawan juntacag waugui-panicunatapis. 15Tsaynogla salüdöta goyculanqui Filologuta, Juliata, Nereuta, Nereupa paninta, Olimpasta y paycunawan juntacag waugui-panicunatapis. 16Lapayquipis juntacar wamayänacärinqui. May-tsaycho caycag waugui-panicunapis gamcunapag salüdunta apatsicamunmi. 17Waugui-panicuna, pipis chiquinacunayquipag o Jesucristupa wilacuyninta mana cäsupänayquipag shimita jatipäshuptiqui cuidädu chasquipanquiman. Shimita tsaynog jatipagcunaga lutantami yachatsishunqui. Tsaynog cagcunapitaga witicäriy. 18Paycunaga manami Jesucristo alabashga cananta munartsu yachatsipäcun, sinöga quiquincuna alabashga cayta munalarmi. Paycunaga ali shimilanpa parlaparmi may-tsaychöpis mana tantyacog waugui-panicunata lutanta criyiycätsin. 19Tsay lutan yachatsicogcunata mana chasquipashgayquitaga may-tsaychöpis yäracog mayintsi musyapäcunmi. Tsaynog cashgayquita musyar nogapis cushicömi. Cananpis shumag yarpachacäriy lutan yachatsicogcunata mana chasquipar imaypis alilata rurar cawapäcunayquipag. 20Tsaynog cawaptiquimi Tayta Diosnintsi imaypis yanapashunqui Satanasta vincinayquipag. Señornintsi Jesucristo lapanchöpis yanapayculäshunqui pay munashgannog cawanayquipag. 21Yanapamag wauguintsi Timoteupis gamcunapag salüdunta apatsicamunmi. Tsaynoglami marca mayëcuna Lucio, Jasón y Sosípaterpis salüdunta gamcunapag apatsicamun. 22Cay cartata Terciumi dictashgänogla escribipämashga. Paypis salüdunta gamcunapag apatsicamunmi. 23Tsaynoglami Gayupis salüdunta gamcunapag apatsicamun. Paymi wayinta camaripämashga posädacunäpag y waquin yäracog mayintsipis posädacunanpag. Tsaynoglami cay marcapa tesorërun Erastupis y wauguintsi Cuartupis gamcunapag salüdunta apatsicamun. 24[Señornintsi Jesucristo cuyapäshushpayqui yanapayculäshunqui. Amén.] 25¡Tayta Diosnintsita alabayculäshun! Paymi salvamantsi naupancho imayyagpis cawanantsipag. Tsaytami wilacur puriycä. Gamcunata y waquin mana Israel runacunatapis tsaynog salvashunayquipag cashgantaga runacuna naupata manami musyargantsu. Tsaynog captinpis cay patsata manarag camarmi mana Israel runacunata salvananpag Tayta Diosnintsi mayna yarpargan. ¡Tsaynog salvamashgantsipita Tayta Diosnintsita alabayculäshun! 26Mana Israel runacunatapis salvananpag cashganta profëtacuna wilacushgannoglami cananga imayyagpis cawag Tayta Diosnintsipa wilacuyninta may-tsay nacioncunachöpis wilacurcaycan. Tsaynogpami pï-maypis Jesucristuman yäracur Tayta Dios munashgannog cawapäcongapag. 27¡Salvamänantsipag Jesucristuta cachamushganpita Tayta Diosnintsita imaypis alabayculäshun! ¡Tsaynog salvamänantsipäga manami pipis Tayta Diosnintsinog yachag cantsu! Amén.


text: 1Chaymanta chay runakunata willar tukchirnaqa, Jesusqa riran Capernau'm pwibluman. 2Chaypimi Romamanta suldadukunapa uk mantaqnin karan. Paypa kusala munashan sirbiqninmi allipla qishaq karan wanuypaqna. 3Chaymi chay runaqa Jesuspaq rimaqllapata uyaparan. Chaymantami, Israel runakunapa ruku mantakuqninkunata rugar kach'aran, Jesusta rir willatinllapa shamur sirbiqninta allichananpaq. 4Chaymi paykunaqa Jesusman rir qimikarqa, kusalata rugaranllapa kaynu nir: --Taytituy, allinmi kanqa chay suldadukunapa mantaqnintaqa llakipanaykipaq. 5Chaqa payqami nasyunninchikta kusalata munan. Chaynullami chay tantakanayllapa wasimatapis rurachikuran nir. 6Chaynu nitinmi Jesusqa riran paykunawan. Piru wasiman shipchayatinllapanaqa, chay suldadukunapa mantaqninqa amigunkunata kach'amuran kaynu nir Jesusta willananllapapaq: "Taytituy, amami piñakunkichu. Chaqa nuqa mana kwintachaypaqla kashayraykumi, mana allinchu rir wasiyman yaykunaykipaqqa. 7Chayraykumi mana nuqallaqa riyta puytiraychu rugashuqqa. Chaymi kaylamanta niy, sirbikuqniyqa alliyananpaq. 8Chaqa nuqallatami mantamaqniykuna mantaman. Chaynulla nuqapis wakin suldadukunata mantani. Chaymi mayqannintapis 'Riy' nitiyqa, rin. Ukta 'Shamuy' nitiypis, shamun. Chaynulla sirbiqniytapis, imata rurananpaq kach'atiypis ruran" nir. 9Chaynu nishanta uyaparmi Jesusqa kusa dispantakashalla kidaran. Chaymi chay runakuna ikinta riqkunaman tikrakar, niran: --Nishaykillapa: Tukuyla Israel pwiblupiqa manami mayqantapis kay runa yupay allita kriyiqtaqa tarishachu kani. 10Chaymanta chay mandadu rishakuna wasiman tikrakarqa, chay sirbikuqta allintana tariranllapa. 11Chaymantaqa Jesusqa riran uk pwiblu Nai'n shutiqman. Paywanqami achka yach'akuqninkuna, chaynulla kusa achka runakuna ima riranllapa. 12Chaynu rir pwibluman ch'ayarllapanaqa rikaranllapa uk byudapa uklayla wamran wanushata chay pwiblumanta kusala achka runakuna apaqllapata. 13Chayta rikarmi Jesusqa, chay warmisitapaq kusalata llakir kaynu niran: --Ama waqaychu mamitay nir. 14Chaynu nir wanushaman qimikar kamatinmi, chay apaqkunaqa yarachiranllapa. Chaymi Jesusqa chay wanushataqa niran: --Wamra, qamtami nishuni ¡kawsamuy! nir. 15Chaynu nitinqami chay wanushaqa kawsamur tar rimaqna qallariran. Chaymantami Jesusqa chay wamrataqa mamanwanna dijaran. 16Chayta rikarmi, tukuyla chaypi kaqkunaqa alliplata dispantakar Dyusta alabaranllapa, kaynu nir: "Dyusninchikpa kusa shumaq rimaqninmi rikarisha nuqanchikkunaman". Chaynulla "Dyusninchikmi shamusha pwiblunta yanapaq" nir ima. 17Chaynu Jesu's rurashankunataqami, tukuy chay Judeapa lugarninpi yach'aranllapana. 18Juanqami yach'aran tukuy chay pasashankunata, yach'akuqninkuna parlasha katin. Chaymi ishkay yach'akuqninkunata qayar, 19kach'aran Jesusta tapunanllapapaq: "Qamchu Dyusmanta shamunanpaq karan chay kanki, manaqachu uktaraq yarayashaqllapa" nir. 20Chaynu kach'atinllapaqa, chay mandadu rishakunaqa Jesusman qimikar tapuranllapa kaynu nir: --Shutichikuq Juanmi kach'amashallapa tapushunayllapapaq qamchu kanki Dyusmanta shamunanpaq karan chayqa, manaqachu uktaraq yarayashaqllapa nir. 21Chaynu nitinllapami, Jesusqa chay kutilla achka qishaqkunata allicharan, chaynulla qischakayninkunamantapis. Chaynulla dyablupa yarpuyninwan kaqkunata allicharan, syigukunatapis nawinkunata allichatin rikakuranna. 22Chaynu chaykunata rurarnaqa, Jesusqa niran chay tapuqkunataqa: --Rir Juantaqa willayllapa tukuy rikashaykillapata, uyapashaykillapata ima. Willayllapa: Syigukunatapis rikakuchin, kujukunatapis alliyachitin purinllapa, ismuyaq aychayjunkunatapis allichan nir. Chaynulla upakunatapis uyakuchin, wanushakunatapis kawsachimun, chay mana imayjun kaqkunatapis willan imanu washakananllapapaqpis, nir ima. 23Chaynulla willankillapapis: ¡Kusa shumaqmi kanqallapa nuqapi kriyishanrayku imakuna rikarir trumpisachinatin mana maydiyapis qunqamaqkunaqa nin! nir. 24Chaymanta Juanpa yach'akuqninkuna ritinnaqa, Jesusqa chaypi kaq runakunata qallariran Shutichikuq Juanpaq parlaq, kaynu nir: "¿Imata rikakuqtaq qamkunaqa riraykillapa chay chunllaq lugarmanqa? Imanutaq uk runa mana uklapi yarpuqmaqa uk yura shukchata wayra wakman kayman kuyuchiq yupay, ¿chayta rikakuqchu riraykillapa? 25¿Manaqachu uk runa kusala ch'aniyjun mudanata, mudakushata rikakuq riraykillapa? Qamkunaqami yach'ankillapa chaynu mudakur paykuna munashanllapakunalata rurar taqkunaqami, chay gubyirnupa wasinkunalapi tanllapa nir. 26Chaqa, ¿imata rikakuqtaq riraykillapa? ¿Dyuspaq rimaq runata rikaq? Chiqaptami qamkunaqa Dyuspa rimaqninkunamantaqa nuqapaq kusa mas intrachikuqta rikaq riraykillapa. 27Chaqa Shutichikuq Juanpaqmi, Dyus nitin iskribikashakunapiqa kaynu niq: 'Nuqami qampa naypaykita ukta kach'ashaq, imanutaq nanta kich'ar kamkachinllapa chaynu qampaq yach'achikunanpaq' nir. 28- 29Nishaykillapapis: Tukuy runakunamanta manami Juan yupay kusa allinla runaqa kashachu uklamapis. Chaqa tukuy runakuna, wakin impwistuta kubrakuqkunamapis, Juan rimatin uyakurqa, kwintata qukaranllapa paykunata Dyusqa chiqapta yanapayanqallapa nir. Chaymi paykunaqa Juan shutichikutinqa, kasur shutikuranllapa. Ashwan kananqa Dyusninchikpa mantakuyninpina mana kwintachaypaqla chaykunaqa, mastana intrakanllapa Juanmantaqa. 30Piru chay fariseukuna, chaynulla Moise's mantakushanta yach'ar yach'achikuqkuna-shuypaqa, mana kriyinaranllapachu imanumi Dyus chiqapta yanapayanqa nirmapis. Chaymi paykunaqa Juan shutichikutinpis mana kasur mana shutikuranllapachu". 31Chaymi Jesusqa niranpis: "¿Imawantaq kumparayman kay tyimpupi runakunataqa? ¿Imakuna yupaytaq paykunaqa? 32Kay runakunaqami, wamritukuna plasapi tar kaynu qayapanakunllapa chay yupay: 'Kinakunatami waqachirayllapa. Piru qamkunaqami mana bayliraykillapachu. Chaynulla llakiypaq takikunata takitiyllapapis, mana waqaraykillapachu' ninakun chaykuna yupay. 33Chaymi qamkunapis wamritukuna yupay, Shutichikuq Juan shamur kusata ayunatin, chaynulla mana binuta upyatinqa niraykillapa: 'Juanqami dyablupa yarpuyninwan' nir. 34Chaymanta nuqa Dyusmanta Shamuq Runa kar, mikutiy upyatiy-shuypaqa qamkunaqa ninkillapa: 'Kusala amryintu, upyalun, chaynulla Romapaq impwistuta kubrakuqkunapa, uchasapa runakunapa amigun' nir ima. 35Piru nuqapi kriyishanllaparayku Dyus munashanta rurar kawsaqkunami intrachikunllapa nuqaqami chiqapta Dyusmanta shamusha kani nirqa". 36Chaymantaqa uk fariseo runami Jesustaqa kunachiran, wasinman rir mikunanpaq. Chaymi Jesusqa chay fariseupa wasinman yaykur misaman taran. 37Nataq chay pwiblullapimi kaq uk kusa uchayjun warmi. Paymi yach'aran Jesusqashi chay fariseo runapa wasinman mikuq ch'asha nir. Chaymi alabastru butillitapi kusa mishki mutkiypaqla yakituta charikur ch'aran. 38Ch'arqa, kusalata waqar Jesuspa ch'akinpa yatanlaman tar, chay waqayninwan Jesuspa ch'akintaqa paqaq qallariran. Chaymantaqa aqchanwan chakichir ch'akinta muchar salaran chay mishki mutkiypaqla yakituwanqa. 39Chaymi chay fariseo, Jesusta qaraq apasha karan chayqa, kaynuta yarpuran: Chiqapta kay runa Dyuspa rimaqnin karqa kwintata qukanman, imanu warmi karmi chaynu rurayan nirmapis. Yach'ayanmanmi kusa uchayjun warmi nir. 40Chaymi Jesusqa niran: --Simo'n, kayta willashayki. Chaynu nitinqa, chay fariseuqa niran: --Willamay Yach'achikuq Taytituy. 41Chaynu nitinqa, Jesusqa niran: --Ishkay runami dibiyaran uk runa pristasha karan chayta. Ukqa kinyintus dinaryuta dibiyaran. Nataq uknin-shuypaqa sinkwinta dinaryulata dibiyaran. 42Chaymi mana pagrayta puytitinllapaqa, chay pristasha karan chayqa llakipar mana kubrarannachu ishkantinta. Ma willamay Simo'n: ¿Chay ishkay runakunaqa mayqaynintaq chay qillayta pristasha karan chay runataqa mastaqa munayanqa? 43Chaynu Jesu's taputinqa, Simonqa niran: --Nuqataqa yarpuchiman, chay masta dibiyatin llakipar mana kubraranchu chay paymi mastaqa munayanqa nir. Chaynu nitinqa, Jesuspis niran: --Chiqapta ninki. 44Chaynu Simo'n nitinqa, warmiman Jesusqa tikrakar Simontaqa niran: --¿Rikayankichu kay warmitaqa? Simo'n, nuqa wasikiman yaykamutiyqa, ch'akiyta paqakunaypaqqa mana yakuta qumaraykichu. Piru kay warmisita-shuypaqa, ashwan ch'akiyta waqayninwan paqar aqchanwan chakichishamapis. 45Qamqami mana saludar muchamaraykichu. Piru kay warmisita-shuypaqa, yaykushaymanta-pacha mana shaykuq muchamasha ch'akiylapi. 46Chaynulla qamqa asaytiwan mana umaylamatapis salashaykichu. Piru kay warmisitaqami, ashwan ch'akiyta salasha chay mishki mutkiypayla yakituwan. 47Chayrayku nishuni, kay warmisitatami kusa achka uchankunamanmatapis llakipar pirdunani. Chaymi payqa kusata munaman. Piru mayqantapis ashlilata pirdunashaqa, mana yanqa munamanchikchu. 48Chaymantaqa chay warmita niran: --Uchaykikunamantaqami llakipar pirdunashuni nir. 49Chaynu Jesu's nitinqa, chay wakin chaypi kaqkunaqa paykunapura tapunakuq qallariranllapa kaynu nir: "¿Imataq kay runaqa uchanllapakunamanmatapis pirdunakunanpaqqa?" 50Chaynu ninakuyatinllapaqa, Jesusqa chay warmisitataqa niran: --Mamitay, chiqapta kriyimashaykiraykumi washakashayki. Qamnami rikunki nir.


text: 1Janaj pacha reinoqa rijch'akun jallp'asniyoj uj runaman, pichus tutamanta peonesta mink'aj llojsisqa uvas huertampaj. 2Peonesta mink'asqa uj denario qolqeta paganampaj, uvas huertanmantaj paykunata kachasqa. 3Tutamantataj, yunta watay hora chayta, plazapi rikusqa mana ima ruwanayoj runasta. 4Qayllaykuspataj, nisqa: Qankunapis trabajaj riychej uvas huertayman, chantá qopusqaykichej maychus kajta, nispa. Paykunataj sayariytawan, risqanku. 5Jallp'ayojqa chawpi p'unchayta ujtawan llojsispa, chantá, chawpi p'unchay pasaytapis, trabajajkunata mink'allasqataj. 6Yunta kachariy horasta ujtawan plazaman llojsispa, tarisqa mana ima ruwanayojkunata, nisqataj: Imaraykutaj kaypi tukuy p'unchaynintin mana imata ruwaspa kashankichej? nispa. 7Paykunataj kutichisqanku: Mana pipis mink'akuwaykuchu, nispa. Paytaj nisqa: Qankunapis uvas huertayman trabajaj rillaychejtaj, nispa. 8Ch'isiyaykuyta, uvas huertayojqa mayordomoman nisqa: Peonesta wajyaspa, pagapuy qhepata yaykojkunamanta qallarispa, ñawpaj yaykojkunapi tukuychaspa, nispa. 9Jinataj, inti yaykuyllataña jamojkunaman uj denario qolqeta sapa ujman pagapusqa. 10Tutamantapacha trabajajkunataj yuyashasqanku aswan ashkha qolqeta jap'iyta. Manataj jinachu kasqa; sapa ujninku uj denariotakamalla jap'isqanku. 11Denariota jap'iytawantaj, uvas huertayojpaj anchata rimasqanku: 12Kay qhepa jamojkunaqa uj horallataña trabajarqanku, qantaj noqaykumampis paykunaman jinallataj pagashawayku; noqaykoqa uj p'unchay junt'ata trabajayku ruphaypi tuntispa, nispa. 13Huertayojtajrí ujninman kutichisqa: Kawsaqéy, mana noqaqa ch'awkiyashaykichu. Manachu uj denario qolqemanta mink'arqayki? 14Qampata kajta jap'ikapuspa, ripullay; kay qhepa jamojman qanman jinallataj qoyta munani. 15Manachu qolqeywanqa munasqayta ruwayta atiyman, chayrí, k'acha kajtiychu, sajra ñawiwan qhawashawanki? nispa. 16Ajinata qhepapi kajkunaqa ñawpajpi rikhurenqanku, ñawpajpi kajkunataj qhepapi kanqanku. 17Jerusalenman wicharishaspa, Jesusqa chunka iskayniyoj apostolesninta wajnejman wajyarqa, nerqataj: 18Kunanqa Jerusalenman wicharishanchej, chaypitaj Runaj Churenqa kuraj sacerdotesman, leymanta yachachejkunaman ima jaywaykusqa kanqa; paykunataj juchachaspa, wañuchichenqanku. 19Mana judío kajkunaman Payta jaywaykonqanku, paykunataj alqochakuspa jasut'enqanku, cruzpitaj chakatanqanku. Chaywampis kinsa p'unchayninman kawsarimponqa, nispa nerqa Jesusqa. 20Chantá, Zebedeoj warmenqa churisninwan Jesusman qayllaykuytawan, ñawpaqenman qonqoriykukuspa, mañakorqa churisninrayku. 21Jesustaj nerqa: Imatataj munankiri? nispa. Chay warmitaj kuticherqa: Niy ari, kay iskay churisniy reinoykipi ujnin pañaykipi, ujnintaj lloq'eykipi tiyaykukunankuta, nispa. 22Jesustaj nerqa: Mana yachankichejchu imatachus mañakusqaykichejta. Atiwajchejchu ujyanay vasomanta ujyayta? nispa. Paykunataj nerqanku: Arí, atisqayku, nispa. 23Chantá Jesús kuticherqa: Arí, vasoymantaqa ujyankichejpuni. Chaywampis pañaypi, lloq'eypiwan tiyaykunaykichejtaqa mana Noqamantachu. Chaytaqa Tatallay qoyta atin, pikunapajchus wakicherqa, chaykunaman. 24Jinallapi chay chunka apostolesqa chayta uyarispa, mayta phiñakorqanku chay iskaynin wawqespaj. 25Jesustajrí paykunata wajyaspa, nerqa: Qankuna yachankichej, sapa llajtapi kamachejkunaqa atiyninkuta rikuchispa, munayninkuman jina runasta apaykachanku. Ajinallatataj kurajkunapis atiyninkuwan runasninkuta kamachillankupuni. 26Qankuna ukhupirí mana jinachu kanan tiyan. Pichus qankunamanta kurajpaj qhawasqa kayta munajqa tukuypa kamachin kanan tiyan. 27Jinallataj, mayqellampis qankunamanta ñawpajpi kayta munajqa tukuypa wata runan kanan tiyan. 28Runaj Churimpis mana sirvichikojchu jamorqa. Astawanqa Payqa jamorqa runasta sirvej, kawsaynintataj qoj, ashkha runas salvasqa kanankupaj. 29Jesús apostolesninwan Jericó llajtamanta llojsishajtin, ashkha runas Paywan rerqanku. 30Chantá iskay ciego runas chay ñan patapi tiyasharqanku. Jesús chaynejta rishasqanta uyarispataj, qhaparerqanku: Señor, Davidpa Churin, khuyariwayku ari, nispa. 31Runasqa chayta uyarispa, paykunata k'amerqanku, ch'inyachiyta munaspa. Paykunatajrí astawanraj qhaparerqanku: Señor, Davidpa Churin, khuyariwayku ari, nispa. 32Jinapi Jesusqa sayaykuspa, ciegosta wajyarqa, taporqataj: Imatataj munankichej qankunapaj ruwanayta? nispa. 33Paykunataj kuticherqanku: Señor, munayku ñawisniyku rikunanta, nispa. 34Chantá Jesusqa paykunata khuyaspa, ñawisninkuta llankhaykorqa. Chay ratopachataj rikuyta aterqanku. Chantá Jesuswan riporqanku.


text: 1Jesusqa yach'achikur tukchirnaqa riranna Galilea pwiblumantaqa. Chaynu rirmi riyu Jordanpa chimpan Judea lugarman ch'aran. 2Piru paypa ikintaqa kusala achka runakuna riranllapa. Chaymi ashwan tukuyla qishaq kaqkunataqa allicharan. 3Chaymantaqami wakin fariseo runakuna Jesusman qimikaranllapa. Chaymi mabir imanimashunllapashi nir, kaynu tapuranllapa: --¿Allinchu kanqa uk runa kasarashan warminta imallapaqqa dijananpaq? nir. 4Chaymi Jesusqa niran: --¿Manachu qamkunaqa liyishaykillapa Dyus nitin iskribikashakunataqa? Chaqa chaypiqami nin: 'Dyusqashi puntamanta-pacha runata, warmita ruraran'. 5Chaqa chaypaqmi Dyusqa niqpis: 'Uk runaqami warminwan kasararqa, taytanta mamanta dijanqa. Chaymi ashwan warminwanqa uk kwirpu yupaylana kawsanqallapa' nir. 6Chaynu katinmi runaqa warminwanqa manana ishkaynachu. Ashwanmi uk kwirpulana kayanqallapa. Chaymi nishaykillapa: Uk runa warminwan uk kwirpulana kananpaq Dyus nishanraykumi mana mayqanpis, paykunaqa dijanakunqa niyta puytinchu nir. 7Chaymanta chay fariseo runakunaqa qashan kaynu niranllapa: --Chaynu katinqa, ¿imapaqta Moise's mantakushanpiqa kaynu nin? Uk runa warminta dijanarqashi, karguyjunkunapi kartata rurar warminta qurqashi chiqanchakayta puytin nir. 8Chaynu nitinmi Jesusqa niran: --Qamkuna kusala kuchi mana intrakaq kashaykillaparaykumi Moisesqa chaynu dijanakunqa nirmapis mantakuran. Piru Tayta Dyusqami unaymanta-pacha runata warminwan pullacharqa mana imalapaqpis dijanakunanpaqqa munaranchu. 9Piru nuqaqami nishaykillapa: Uk runa, warmin mana mayqanwan punusha ima katin yanqallamanta dijar, ukwan kasararqami kusala saqrata uchakuyan nir. 10Chaynu nitinmi, chay yach'akuqninkunaqa kaynu niran: --Chaynu katinqa, manami allinchu mayqanpis warmiyjun kanapaqqa nir. 11Jesusqa paykunata niran: --Tukuylaqa manami mana warmiyjun kaytaqa puytinllapachu. Ashwanmi chay mayqantach'i Tayta Dyus mana warmiyjun kananpaq nisha, chaykunalami chaynu kaytaqa puytinllapa. 12Chaqa chiqaptami wakin runakunaqa mana warmiyjunchu maydiyapis kananpaq nasinllapa. Nataq wakin runakunataqami ama warmikunanpaq runa masinkuna kaparanllapa. Nataq wakinkuna-shuypaqa mana warmikunllapachu kusala mas shumaqta Tayta Dyusta sirbiyta munar ima. Chaymi kay nishayta mayqannikillapapis intrakanarqa imanupis intrakayllapa. 13Chaymantami Jesusmanqa wamrakunata apamuranllapa, pay makinta ananman ch'urar bindisinanpaq. Piru yach'akuqninkunaqami chay wamrakunata apamuqkunataqa anyaran. 14Chaymi Jesusqa kaynu niran paykunataqa: "¡Ama arkarchu, dijay nuqaman shamunqa wamritukunaqa! Chaqa syilumanta kaq mantakuyashanqami kay wamritukuna yupay kaqkunalapaq". 15Chaynu nir, makinkunata chay wamrakunapa ananman ch'urar bindisirmi, chay lugarmantaqa riranna. 16Chaymantami uk musulla runa shamur Jesusta kaynu nir tapuran: --[Kusa allinla] yach'achikuq Taytituy, ¿ima allin kaqlatataq rurayman, tukuy tyimpupaqna kawsanaypaqqa? nir. 17Chaynu nitinmi Jesusqa niran: --¿Imapaqtaq tapumanki allin kaqpaqqa? Allinla kaqqami kan ukla. Payqami Taytay Dyus. Piru tukuy tyimpupaqna kawsayta munarqami, Dyus mantakushankunata kasur kawsay nir. 18Chaynu Jesu's nitinmi, chay musuqa qashan tapuran: --¿Mayqan mantakuykunatana? nir. Chaymi Jesusqa kaynu niran: --Ama wanuchikuychu; ama uk uk warmiwan kaychu; ama suwakuychu; ama uknikipaq llullakur rimaychu; 19taytaykita, mamaykita kasuy. Chaynulla ukkunata llakipay, imanutaq qampa kwirpuykillapaq llakinki chaynulla, nir. 20Chaynu nitinmi, chay musuqa niran: --Tukuy chaykunataqami [takshaymanta-pacha] rurashana kani. ¿Imataq mas kanqa ruranaypaqqa? nir. 21Jesusqa niran: --Kusa mas allin kayta munarqa, rir tukuy imayki kaqta rantikur, qillaynikitaqa mana imayjun kaqkunata quy. Chaynuqami unaq syilupiqa mana tukukaq imaykitana tarikunki. Piru chay nishushayta rurarnaqami, shamutki nuqawanna rishun nir. 22Chayta uyarmi, chay musuqa kusalata llakir riran. Chaqa kusala imayjun-ari karan. 23Chaymi Jesusqa yach'akuqninkunata kaynu niran: --Allipla trabajusuraq kanqa chay kusala imayjun kaqkuna, syilumanta kaq mantakuyashanman yaykunanpaqqa. 24Chaymi qashan nishaykillapa: Mayqanpis kusala imayjunkuna, Dyus mantakuyashanman dasla yaykunanmantaqami, ashwan uk kamillu dasla pasayta puytinman uk awjapa uch'kitunta, nir. 25Chaynu nitin uyaparmi yach'akuqninkunaqa kusata yarpupakur kaynu niranllapa: --Chaynu katinqa ¿pitaq washakayta puytiyanqa? nir. 26Chaynu nitinmi Jesusqa paykunata chapar kaynu niran: --Runakunapaqqami kayqa mana ruraypaqchu. Piru Dyuspaq-shuypaqami tukuy imapis ruraypaq nir. 27Chaynu nitinqa, Pedruqa niran: --Nuqakunamaqami tukuy imayllapakunata dijashana, qamwanna purinillapa. Chaynu kashayllaparaykuqa, ¿imatataq aypayashaqllapaqa? nir. 28Jesusqa niran paykunataqa: --Chiqaptami nishaykillapa: Maydiya nuqa, Dyusmanta Shamuq Runa kusala shumaq mantakuyniypi mantakuq qallaritiyqami, qamkunapis dusikillapa mantakunaykillapapi tar pullay mantakunkillapa. Chaynami qamkunana Israelpa chay dusi kaq ayllunkunamatapis allinta mana allinta rurasha katinmapis allita rikar yach'ankillapa. 29Chayraykumi chay tyimpuqa nuqarayku wasinta, ullqu ukninkunata, warmi ukninkunata, taytanta, mamanta, manaqa [warminta,] wamrankunata, ch'akrankunata dijar nuqa munashayta ruraqkunaqa, chay dijashanmantaqa syin kuti mas imanllapakunata aypanqallapa. Chaynulla tukuy tyimpupaqnami kawsanqallapa. 30Piru kanan tyimpukunapi achka runakuna kusana kaqkunaqami, chay tyimpuqa mana imapaqpis sirbinqachu. Chaynulla kanan tyimpukuna achka mana kwintachaypaq kaqkunaqami, ashwan chay tyimpuqa kusa nishapaqna riqsikanqallapa.


text: 1Chaymi Davidqa yuyaykurqan: Kaypin Señor Diospa wasinqa kanqa, kayllapitaq Israel runakunaq sacrificio ruphachinan altarpas kanqa, nispa. 2Chaymantataq Davidqa kamachikurqan Israel suyupi tiyaq wak llaqtayoq runakuna huñukunanpaq, hinaspa paykunamanta akllarqan rumi thupaqkunata Diospa wasinta sayarichinapaq rumikunata wakichinankupaq. 3Hinallataq askha fierrota qorqan punkukunapaq clavokunata hap'iqkunatawan ruwananpaq, qollarqantaq ancha askha bronceta mana pesay atiytaraq, 4askha cedro kurkukunatapas mana yupay atiytaraq. Chay cedro kurkukunataqa Sidón runakuna Tiro runakunapiwanmi askhata Davidman aparqanku. 5Davidmi yuyaykurqan: Salomón churiyqa warmallaraqmi, manataq ima ruwaytapas yachanraqchu, Señor Diospaq wasi sayarichinantaq ichaqa ancha musphana mentasqa kanqa, llapan kay pacha suyukunaq yachasqan. Chay hinaqa, wakichipushasaqña wasi sayarichinanpaq, nispa. Chaymi Davidqa manaraq wañukapushaspa ancha askhataña wasi sayarichinapaq wakichirqan. 6Chaymantataq Davidqa churin Salomonta waqyachispa Israelpa Diosnin Señorpaq wasita sayarichinanta kamachirqan: 7–Churilláy, sonqoypin yuyaykurqani Diosninchis Señor Diosta hatunchanapaq wasita ruwapuyta, 8ichaqa Señor Diosmi niwarqan: Qanqa askha runatan wañuchirqanki, hatun maqanakuykunapitaq maqanakurqankipas. Manan ñoqapaq wasita ruwapuwankimanchu, ñawpaqeypi kay pachapi askha runata wañuchisqaykirayku. 9Aswanpas huk churiykin nacenqa, paymi kanqa llamp'u runa. Ñoqan muyuriqpi llapan awqankunamanta waqaychaspa sumaqta kawsachisaq, chaymi sutinpas Salomón kanqa, Israel suyumantaq qosaq sumaq kawsayta, llamp'u kawsayta Salomón wañukapunankama. 10Paymi ñoqapaq wasita ruwapuwanqa. Paymi ñoqaq churiy kanqa, ñoqataq paypa taytan kasaq. Israel suyupitaq paypas mirayninpas kamachikushallanqapuni, nispa. 11Chay hinaqa, churilláy, Diosninchis Señor Dios qanwan kachun. Paymi nisqanman hina kallpachasunki paypaq wasita ruwanaykipaq. 12Señor Dios munachun yachayniyoq allin yuyayniyoq kanaykita, Israel suyuta kamachishaspayki Diosniyki Señor Diospa kamachikuy siminta hunt'anaykipaq. 13Tukuypi allin kanaykipaqqa makilla qhaway Señor Diospa kamachikuyninkunata unanchayninkunata hunt'anaykipaq, chaykunatan payqa Israelpaq Moisesman qomusqa. ¡Kallpachakuy! Ama pisi kallpayaychu, ama manchakuychu, amataq musphaypaschu. 14Ñoqaqa anchata kallpachakuspaymi Señor Diospa wasinpaq wakichirqani kinsa waranqaq waranqan tawa pachak waranqa kilo qorita, kinsa chunka tawayoq waranqaq waranqan kilo qolqeta, broncetapas fierrotapas mana pesay atiyta, hinallataq rumitapas, kurkutapas. Chaymanñachá qan yapaykunki. 15Askhan llank'aqniykikunapas kanqaku, rumi thupaqkuna, wasi perqaqkuna, k'ullu llaqllaqkuna, hinallataq tukuy llank'ay yachaq askha runakunapas. 16Askhan kashan qoripas qolqepas broncepas fierropas. Llank'allayña, Señor Diostaq qanwan kachun, nispa. 17Hinaspataq Davidqa Israel suyupi llapan umallikunata kamachirqan Salomón churinta yanapanankupaq: 18Qankunawanmi Diosninchis Señor Dios kashan, paymi thak kawsayta suyuntinpi qorqasunkichis. Señor Diosmi kay suyupi tiyaq runakunata hap'ichiwarqan, chaymi kay suyutaqa Señor Dios munaychakun Israel llaqtanpas munaychakullantaq. 19Chay hinaqa, tukuy sonqo tukuy alma Diosniykichis Señor Diosta maskhaychis. Llank'aychis, Señor Diospa wasinta sayarichiychis, Señor Diospa rimanakuynin arcata, Diospaq t'aqasqa serviciokunatawan apaspa chayman churanaykichispaq. Chay wasin kanqa Señor Diosta hatunchanapaq, nispa.


text: 1Tsaypitanami Jesusta Santu Espíritu pushargan chunyag jircaman Satanás jutsata ruratsiyta camananpag. 2Tsaychömi chuscu chunca (40) junag y chuscu chunca pagas ayunashpan Tayta Diosta Jesús manacorgan. Tsaypitanami Jesusta wanuyparag micanay tsaricuycorgan. 3Tsaynog micanaycaptinmi Satanás yuripaycur caynog nergan: “Diospa tsurin caycarga micunayquipag cay rumicunata tantaman ticratsiy, ari.” 4Tsaynog niptin Jesús caynog nergan: “Tayta Diospa palabrancho caynogmi niycan: ‘Manami micuyta miculartsu runacuna cawan, sinöga Tayta Dios nishgancunata cäsucushpanpis cawanmi.’ ” 5Tsaypitanami elagpita Jesusta Satanás ricacatsergan Jerusalén templo janancho. 6Tsaychönami payta caynog nergan: “Diospa tsurin carga caypita pampaman tuniy. Diospa palabranchöga caynogmi escribiraycan: ‘Angilnincunatami Tayta Dios cachamonga maycho captiquipis cuidashunayquipag. Paycunami tsarishunqui pampaman tuniptiqui ni chaquilayquitapis rumicunaman mana tacacunayquipag.’ ” 7Niptinmi Jesús nergan: “Tayta Diospa palabranchöga caynogmi niycan: ‘Tayta Diosta ama obligaytsu quiquiqui munashgayquita ruratsinayquipag.’ ” 8Tsaypitanami altunnin jirca puntacho Jesusta Satanás elagpita ricacätsergan. Tsaypitanami ricatsergan may-tsay nacioncunata y tsay nacioncunacho cag riquëzacunatapis. 9Nircurmi nergan: “Gongurpaycur nogata adoramaptiquega cay ricashgayqui nacioncunata y tsaycho cag riquëzacunatami goycushayqui.” 10Tsaynog niptinmi Jesús caynog nergan: “¡Witicuy, Satanás! Tayta Diospa palabranchöga caynogmi escribiraycan: ‘Tayta Dioslatami adoranqui y pay japalantami sirvinqui.’ ” 11Tsaynog niptinmi Satanás aywacorgan. Tsaypitami angilcunapis tsayman chayargan Jesusta yanapananpag. 12Juan Bautista carcilcho wichgaraycaptinnami Galilea provinciacho caycag Nazaret marcaman Jesús cuticorgan. 13Tsaypitanami Nazaret marcacho tänanpa trucanga Capernaum marcamanna aywargan tsaycho tänanpag. Tsay marcaga cargan Galilea lagüna cuchunchömi, Zabulonpa y Neftalïpa castan runacuna tashgan cagcho. 14Jesús tsaycho tänanpag captinmi Tayta Diosnintsipa profëtan Isaías caynog escribergan: 15“Galilea lagünapa naupancunacho tag mana Israel runacuna, Jordán mayupa wac tsimpancho tag runacuna, y Zabulonpa y Neftalïpa castan runacunapis, lapayqui mayapäcamay. 16Tsacäpacushganog jutsa ruraycho cawag runacunami Tayta Diosnintsipa wilacuyninta mayapäcushga. Tayta Dios nishganta mana cäsucogcunapagmi inti atsicyashgannog Tayta Diosnintsipa wilacuynin chayashga.” 17Isaías escribishgannog Capernaumcho tashpanmi Jesús wilacuyta galaycorgan caynog nir: “Tayta Diosnintsipa maquincho ali cawanapag cag tiempo chämushganami. Tsaynog captenga jutsa ruraycunata cacharir Tayta Diosnintsi munashgannogna cawapäcuy.” 18Tsaypita Galilea lagüna cuchunpa aywaycashganchömi Jesús ricargan ishcay runacuna redninta yacuman mashtarcaycagta. Paycunami cargan Simón y wauguin Andrés. Simonpa jucag jutinmi cargan Pedro. 19Paycunatami Jesús caynog nergan: “Discïpulö canayquipag nogawan aywashun. Gamcunata yachatsishayqui pescäduta tsarinayquipa trucanga runacunatana Tayta Diosnintsipa wilacuyninta wilapänayquipag.” 20Tsaynog niptinmi redninta cachariycushpan jucla Jesuswan aywapäcorgan. 21Tsaypita más wac lädupa aywarcaycashganchönami ricargan Santiaguta y Juanta. Paycunaga taytan Zebedeuwanmi büquincho rednincunata altsarcaycargan. Paycunatapis discïpulun cananpagmi Jesús gayargan. 22Gayaptinmi paycunapis jucla Jesuswan aywapäcorgan taytanta büquicho cachaycur. 23Tsaypitanami marcan marcan intëru Galilea provinciapa Jesús purergan Tayta Diosnintsipa wilacuyninta sinagogacunacho yachatsishpan. Tsaynogpis tucuy-nirag gueshyawan gueshyagcunata aliyätsergan. 24Siria nación marcacunachöpis gueshyagcunata Jesús aliyätsishgan musyacargan. Tsaymi paycunapis Jesús cagman apapäcorgan tucuy-nirag gueshyawan gueshyagcunata, demonio nacatsishgan runacunata, wanuy gueshyawan nacagcunata y paralïticucunatapis. Tsay gueshyagcunata lapantami Jesús aliyätsergan. 25Tsaytsica runacunami Jesusta gatirpargan Galilea marcacunapita, Decápolis marcacunapita, Jerusalenpita, Judea marcacunapita y Jordán mayu wac tsimpancunapitapis.


text: 1Tsaypita Anfípolis y Apolonia marcacunapa pasar Pablo y Silas Tesalónica marcaman chayargan. Tsaychömi sinagoga cargan. 2Tsaymi sinagogaman imaypis aywashgannog Pablo tsay sinagogamanpis aywargan. Tsaychömi quimsa sábado yachatsergan caynog nir: 3“Palabranchöga Tayta Diosnintsi nimantsi salvamagnintsi wanunanpag cashganta y nircur cawarimunanpag cashgantami. Tsay escribirashgannoglami wanushganpita Jesusga cawarimushga. Tsaynogpami musyantsi salvamagnintsi Cristo cashganta. Tsaycunatami noga wilacur puriycä.” 4Tsaynog yachatsiptinmi waquin Israel runacuna, waquin mana Israel runacuna y waquin rïca warmicunapis Jesucristuta chasquicärergan. 5Israel runacunapa autoridänincunami itsanga fiyu runacunata shuntaycur shimita gorgan Pablupa y Silaspa contran sharcapäcunanpag. Tsay fiyu runacunanami atsca runacunata shuntarcur Jasunpa wayinman rabiashga aywargan Pabluta y Silasta prësu tsaripäcunanpag. 6Tsaycho mana tariycurna Jasunta y waquin wauguicunatana autoridäcunaman garachaypa apapäcorgan caynog nishpan: “¡Pablo y paywan pureg runacunami may-tsaychöpis lutanta yachaycätsin! ¡Cananga nogantsimanna shapäcamushga lutanta yachatsimänantsipag! 7¡Jasunmi tsay runacunata wayinman posädatsishga! ¡Tsay runacunaga nipäcun Romacho mandamagnintsi emperadorpitapis Jesús jutiyog runa más munayniyog rey cashgantami! ¡Tsaynog nishpanmi leynintsicunataga mana cäsucärinnatsu!” 8Tsaynog nipäcuptinmi tsaycho cag runacuna y autoridäcunapis fiyupa rabiacärergan. 9Tsaynog rabiacuptinpis Jasunwan waquin cag wauguicuna guellayta garantía churaycur yargapäcorgan. 10Tsauraga tsay tsacaymi Pabluta y Silasta waugui-panicuna cachapäcorgan Berea marcaman. Bereaman chayaycurmi sábado jamay junag aywapäcorgan sinagogaman. 11Berea marca runacunaga manami Tesalónica marcacho runacunanogtsu cargan, sinöga Jesucristupa wilacuyninta cushishgami chasquicärergan. Tsaynog carmi waran waran Pablo yachatsishgancunata Tayta Diosnintsipa palabranman tincutsergan rasun cagta yachatsishganta musyapäcunanpag. 12Tsay marcachöga Jesucristuta atscagmi chasquicärergan, Israel runacuna y mana Israel runacunapis. Tsaynogmi chasquicärergan mana Israel rïca warmicunapis. 13Berea marcachöna Pablo yachaycätsishganta mayarmi Tesalónica marcacho contran cag runacuna Bereaman aywapäcorgan tsaychöpis Pablupa contran sharcapäcunanpag. 14Tsaymi waugui-panicuna Pabluta gueshpitsergan lamar cuchunman juc lädupa aywacunanpag. Silaswan Timoteunami Bereacho quëdacorgan. 15Lamarpa cuchunman chayaycurmi yanagagnincuna Pabluta pushapäcorgan Atenas marcaman. Tsaypitana Bereaman cutipäcorgan Silasta y Timoteuta Pablo cagman jucla cachananpag. 16Atenas marcacho Silasta y Timoteuta shuyashganyagmi sinagogaman Pablo aywargan. Tsaychömi Israel runacunata y mana Israel runacunatapis tantyatsergan Jesucristo pï-maytapis chasquicogcunataga salvananpag cashganta. Tsaynogpis Atenas marca cällicunapa puriycashgancho Pablo ricargan atsca ïdulucuna caycagta. Tsayta ricarmi Pablo fiyupa laquicorgan. Tsaymi pläzacho caycag runacunata tantyatsergan Jesucristuta chasquicur Tayta Dioslatana adorananpag. 18Pläzachömi Epicúrio nishgan y Estoico nishgan yachag runacuna imaypis juntacag. Tsaymi paycunatapis Pablo tantyatsergan Jesucristupa ali wilacuyninta. Tsaynogpis wilapargan wanushcuna cawarimunanpag cashganta. Tsaycunapita tantyatsiptinmi waquin runacuna caynog nergan: “Cayga yachag-tucushpan ¿imatarag rimacunpis?” Y waquincunana caynog nergan: “Cayga mana reguishgantsi dioscuna imapitachari parlapaycämantsi.” 19Tsauraga Pabluta pushargan yachag runacuna juntacashgan Areópago nishganman. Tsaychömi wilanacunanpag mayor runacuna imaypis juntacag. Tsay runacunami Pabluta nipäcorgan: “Gam yachaycätsinqui imaypis mana mayashgätami. Tsay yachatsishgayquita nogacuna shumag musyaytami munapäcö.” 21(Atenas runacunaga y tsaycho tag jäpa runacunapis mushog yachatsicuy captenga shumag mayaytami munapäcog. Nircurmi waran waran tsay mayashgancunalapita parlapäcog.) 22Tsaymi yachatsishganta mayayta munapäcuptin Pablo caynog nergan: “¡Atenas runacuna! Atsca dioscunata adorapäcunayquipag capillancunata rurapäcushgayquitami ricashcä. 23Capillacunata ricapacur puriycashgächömi ricashcä juc capillacho caynog nir escribiraycagta: ‘Cay capillaga mana musyashgantsi diospagmi.’ Cananga mana musyaycarpis tsay adorashgayqui Dios pï cashgantapis gamcunata tantyatsishayqui. 24“Paymi cay patsata y lapan imaycatapis camashga. Jana patsatapis y cay patsatapis munaynincho tsarararmi runa rurashgan capillacho mana tantsu. 25Paymi cawanantsipag jämaytapis gomantsi. Tsaynoglami cawanantsipag nistashgantsicunatapis camaripämantsi. Manami nogantsitsu payta imatapis camaripantsi, sinöga paymi nogantsita lapantapis camaripämantsi. 26“Juc runalata camashganpitami atscaman mirashcantsi. Paymi destinamashcantsi maycho tänantsipag y imay wanunantsipagpis. 27Cananpis pay mana yanapamaptintsega manami cawashwantsu. Tsaynog captinmi mana sasatsu caycan Dios cashganta tantyacunantsipag. Marca mayiquipis shumag yarpachacurir caynog nirmi unay escribergan: ‘Lapantsitapis Tayta Diosnintsimi camamashcantsi.’ 29“Tsaynog caycaptenga ama yarpäshuntsu örupita, guellaypita, o rumipita rurashgan ïdulucunanog Tayta Dios cashganta. 30Ïdulunog cashganta runacuna yarpaptinpis naupataga manami castigargantsu. Cananmi itsanga lapan runacunata niycan ïdulucunata manana adoraypana pay munashgannogna cawananpag. 31Pay munashgannog mana cawagcunata juc junag juzgananpagmi juc runata churashga. Tsay runa pï cashgantapis musyanantsipagmi wanushganpita cawaritsimushga.” 32Wanushganpita cawarimushganta Pablo niptinmi waquin runacuna burlacur asipargan. Waquin runacunanami caynog nipäcorgan: “Yapaypis cutiycalämunqui, tayta, mastapis tantyatsipäcamänayquipag.” 33Tsaypitanami tsay mayor runacuna juntacashganpita Pablo aywacorgan. 34Tsaynog captinpis juc ishcay runacunalami Pablo wilapashgancunata chasquicorgan. Paycunachömi Areopagucho juntacag autoridä Dionisio jutiyog runapis cargan. Nircur Dámaris jutiyog warmi y más waquin cagcunapis Pablo wilacushganta chasquicorgan.


text: 1Hinan Moisesqa kutichirqan: –Paykunari creewankumanchu, simiytapas uyariwankumanchu, aswanpas niwanqakuchá: Manan Señor Diosqa rikhurirqasunkichu, nispa. 2Señor Diostaq payta nirqan: –¿Imatan makiykipi hap'ishanki? nispa. Paytaq: –Tawnatan, nirqan. 3Señor Diostaq kamachirqan: –Pampaman chayta chanqay, nispa. Hinan Moisesqa chayta pampaman chanqarqan, hinaqtinmi tawnaqa mach'aqwayman tukurqan. Moisestaq mach'aqwaymanta ayqerirqan. 4Chaymi Señor Diosqa Moisesta nirqan: –Chupanmanta hap'iy, nispa. Chupanmanta hap'iqtintaq makinpi tawnaman tukurqan. 5Nillarqantaq: –Chaywanmi creenqaku ñawpa taytaykikunaq Diosnin, Abrahampa, Isaacpa, Jacobpa Diosnin, ñoqa Señor Diosqa qanman rikhurisqayta, nispa. 6Señor Diosqa nillarqantaqmi: –Makiykita qhasqoykiman winaykukuy, nispa. Paytaq makinta qhasqonman winaykukurqan, horqokamuqtintaq makinqa rit'i hina yuraqllaña lepra onqoyniyoq kapushasqa. 7Hinan Diosqa nirqan: –Huktawan makiykita qhasqoykiman winaykukuy, nispa. Chaymi payqa huktawan makinta qhasqonman winaykukurqan, huktawan horqokamuqtintaq wakin aychan hina iman kaq kapushasqa. 8Señor Diosqa nillarqantaqmi: –Manataq ñawpaqkaq señalwan creesunkikuchu kasusunkikuchu chayqa, qhepakaq señalwanmi creesunkiku. 9Manataqchus kay iskay señalwanpas creesunkiku kasusunkiku chayqa, mayu unuta wisispan hallp'a pampaman hich'anki. Hinan chay unuqa hallp'a pampaman chayaspa yawarman tukunqa, nispa. 10Moisestaq Señor Diosta nirqan: –¡Ay, Señor Diosníy! Manan hayk'aqpas allin rimaq runachu kani, ñawpaqpas kunanpas kay kamachiykiqa manan usqhay rimaqchu kani, sasachaspa rimaqmi kani, nispa. 11Señor Diostaq payman kutichirqan: –¿Pitaq runata rimachin? Chayri, ¿pitaq ruwan upatapas, roqt'otapas, rikuqtapas, ñawsatapas? Ñoqa Señor Diospunin ruwani. 12Chhaynaqa, rillay, ñoqan rimachisqayki, imatachus rimanaykitan yachachisqayki, nispa. 13Chaymi Moisesqa nirqan: –¡Ay, Señor Diosníy! Rogakuykin, hukta kachay, nispa. 14Hinan Señor Diosqa Moisespaq phiñakuspa nirqan: –Chaypin Leví runa wawqeyki Aarón kashan, ñoqaqa yachanin payqa allin rimaq kasqanta. Paymi taripamuqniyki hamushan, qanta rikuspan anchata kusikunqa. 15Qanmi payta rimapayanki, rimanan simikunatan yuyaychanki, ñoqataq rimachisqayki, paytapas rimachisaq, yachachisqaykichistaq imatachus ruwanaykichistapas. 16Qanmi Aaronta rimapayanki ñoqapas rimapayashayman hinata, paytaq rimapayasqaykita runakunaman willanqa. 17Kay tawnatan apanki, kaywanmi musphanakunata ruwanki, nispa. 18Moisesmi suegron Jetroq wasinman kutispa payta nirqan: –Valekuykin Egipto suyupi wawqeykunaman rinaypaq, kutispay kawsashankuraqchus icha manachus chayta yachamusaq, nispa. Chaymi Jetroqa Moisesta: –Sumaqllaña rirqoy, nirqan. 19Señor Diosmi Moisesta Madián suyupi nillarqantaq: –Egipto suyuta kutipuy, wañuchiyta munasuqniykikunaqa wañupunkuñan, nispa. 20Chaymi Moisesqa warmintapas churinkunatapas huk asnoman sillaykachirqan, hinaspan Egipto suyuman kutirqan. Diospa tawnantapas aparikullarqantaq. 21Señor Diosmi Moisesta nillarqantaq: –Egiptoman kutispaykiqa, rey Faraonpa ñawpaqenpin kallpachasqay kaspa musphanakunata ruwanki. Ñoqataq sonqonta rumiyaykachisaq, chaymi Israel runakunata mana kacharinqachu. 22Rey Faraontan ninki: –Señor Diosmi nin, Israelqa phiwi churiymi. 23Ñan niykiña yupaychamuwananpaq churiyta kacharinaykita, manataq ripunanpaq kachariyta munankichu chayqa, ñoqan phiwi churiykita wañuchisaq, nispa. 24Ñanta purishaqtinkun samakuna cheqaspi Señor Diosqa Moiseswan tuparqan, hinaspan wañuchiyta munarqan. 25Chaymi Seforaqa filo rumita hap'ispa churinpa qhari-kaynin qarachata kuchuqarqan, hinaspa chaywan Moisespa phakanta tupaykurqan: –Qanqa cheqaqtapunin yawarwan hark'asqa qosay kanki, nispa. 26Chayraqmi Señor Diosqa Moisesta ripunanpaq kacharirqan. (Seforaqa: Yawarwan hark'asqa qosay, nispaqa nirqan, qhari-kayta señalasqanraykun). 27Chaykamataq Señor Diosqa Aaronta nirqan: –Moisesman taripaq ch'inneqta riy, nispa. Chaymi payqa rirqan, Diospa orqonpi tupaspataq Moisesta much'aykuspa napaykurqan. 28Hinan Moisesqa Aaronman willarqan Señor Diospa kamachimusqan llapan simikunata, hinallataq llapan señalkunata ruwanapaq kamachimusqantapas. 29Hinaspan Moiseswan Aaronwan rispa, llapa Israel kurak runakunata huñuykurqanku. 30Aarontaq Señor Diospa Moisesman lliw imaymana nisqanta paykunaman willarqan, Moisestaq runakunaq rikushasqan señalkunata ruwarqan, 31paykunataq creerqanku. Hinaspan Señor Diospa paykunata yuyarimusqanta, ñak'arisqankutapas rikusqanta yachaspanku, yupaychanankupaq k'umuykukurqanku.


text: 1Chaura Jesusman yupachicug-mayïcuna, chay nircayangagnuy cawayta nä Cristo yanaparcayäshungayta musyarcayarga, nätan pay cuyarcayäshungayta musyarärir cushisha cawayta nä galayurarcayarga, Santu Espíritu gamcunawan cayanganta nä musyarcayarga, cuyanacur, jinaman cuyapänacur cawapäcunayta nä lapaysi musyarcayarga, 2alisca alisca cushicunäpagnar lapaysi juc runanuyla pinsiarcayar cawapäcuy, jinaman lapaysi cuyanacurcayar. Nätan ima rurayta munarsi lapay rurapäcuy, jinaman imata rurapäcunaypag pinsiarsi chaylaman lapay pinsiapäcuy. 3Nätan amam imatas rurapäcunquichu chay waquincuna imatas ruraptin chriquicularga u “Rurayämi nogas” nir, alawacunay raygolaga. Antis imatas rurapäcunquimanga mas alinninpag chay waquincunas ricasha cananpagmi. 4Amam maygaysi imatas ruranquichu quiquiqui ali canay raygolaga, antis imata rurarsi rurayga chay waquincunas ali capäcunanpag. 5Gamcunas rurapäcunquimanga Jesucristonuymi, payga caynuymi rurara. 6Payga manaragsi cay pachaman shamungancama cara Tayta Dios quiquinmi. Chaynuy cayarsi manam payga “Nogaga Diosmi cayä” nirachu cayta aywamunanpag. 7Antis payga quiquin Dios cayarmi, noganchinuysi näcira. Chaymi payga juc rantisha runanuy noganchipag rurara ima-aygatas, jinamansi cara razonpa runam. 8Jinarcurmi payga manacagpag ricacur Diosta cäsucuyar cawara wanungancamas. Diosta cäsucurmi payga chay cruzmansi clävachicura. 9Chaynuy cäsucunganpitam Tayta Diosga Jesusta nirura: “Gamga alisca alinninmi cayanqui. Chaymi cananga canqui lapan mandagcunapa mandagnin”. 10Chaura cananga janapachru cayagcunas, cay pachachru cayagcunas, jinaman wanushacunas cawacämur, lapalanmi mandag Jesuspa naupanchru gongorpacurcanga. 11Jinamanmi lapalan cay nipäcunga: “Jesucristoga lapan mandagcunapitas mas mandagnincagmi cayan” nipäcunga. Chaura Tayta Diosga aliscam cushicunga, chay nipäcuptin. 12Chaura cuyashäcuna, gamcunacagchru captï Diosta alim cäsucurcaray. Nätan gamcunapita canan caruchru cayaptïga masran cäsucurcanquimansi. Nätan nä salvasha carcayarga, jinaman nä ali carcayarga paylata mas cäsucuyar, jinaman mas manchapacuyar cawapäcuy. 13Gamcunaga chaynuy cawapäcunqui quiquin Dios pinsiachipäcushuptiquim, jinaman rurachipäcushuptiquim. Chaymi pay munangannuy alita rurayar cawarcayanqui. 14Chauraga ima-aygata rurarsi rurapäcuy washaycunata mana rimanacular, jinaman lutanpa mana ninacular. 15Mana pisi “Wactam u caytam lutanta rurarunqui” nir piñapapäcushunaypag. Nätan chay lutanlata pinsiayag, jinaman lutanlata rurayag runacunawan carcayarga cawapäcuy mana imatas juchäcular. Chaynuy cawarga capäcunqui goyllarcuna pagaspa alisca achicyagnuymi, jinaman capäcunqui Diospa castanpag ricasham. 16Chaynuy cawar gamcunaga musyachipäcunqui, imaycamas Dioswan cawananchipita musyachimagninchi ali willapa ningannuy cawarcayangaytam. Chaura chaynuy cawapäcuptiquiga Jesucristo cutimunan junagga aliscam cushicushag, chay ima-aygata nacatacursi gamcunachru mana yangalapag uryangäta ricarur. 17Nä wanuchipäcamänanpag pasay ayparayämuptinsi Diosman yupachicur chay ima-aygatas rurarcayangaypitaga cushisham cayä. Nätan gamcunas chaynuymi chay ima-aygatas alita rurarcayarga cushicurcanquiman. 18Chauraga cushicurcay gamcunas noganuy. 19Pinsiayangänuy Munayniyog Jesús yanaparamaptinga cananpita manas alä unaytam cachramuyta munayä Timoteota. Nä pay cutiramur gamcuna imanuy carcayangaypitas willaparamaptin cushisha canäpag. 20Manam pisi canchu Timoteonuyga. Payga noga yupaymi yarpararcayäshunqui “¿Imanuyrag carcayan?” nir. Jinaman Diosninchi munangannuy chaynuyla cawapäcunaypag yanapaytas lapan shongonpam munarcayäshunqui. 21Caychru Jesusman yupachicugcunaga imas ruraynincunalamanmi yarparäcurcan lapansi, quiquilancuna ali capäcunan raygo. Nätan rurananchipag Jesucristo nimanganchitaga manam maygalansi yarpapäcunchu rurayta. 22Nätan Timoteopitaga nämi musyarcayanqui Diosta imanuy serviyangantas. Juc churichu taytan uryaptin yanapan, chaynuymi payga imaysi yanapayäman ali willapa willapacuyta. 23Chaymi nogaga chay mandag cachrarimänantas u mana cachraripämänantas nä musyacurcurga pay cachramuyta munayä gamcunas musyapäcunaypag. 24Nätan nogaga yupachicuyämi Munayniyog Dios cay carcelpita jorgamänanta. Chauraga quiquïsi pasay-pacham aywaramushag gamcuna ricapacug. 25Nätan Jesusman yupachicug-mayinchi Epafroditotaga mas naupatam cachramuyta munayä. Musyapäcungaynuysi paymi nogataga yanapayäman Jesús nimangan ruraytas, jinaman paywanga parëjum ima-ayga cunchuytas awantarcayäsi. Paytam gamcunaga nä mana maygaysi aywamuyta atipapäcurga cachracarcamuray ima-aygachrüsi atendimänanpag. 26Payga lapaycunatam wamayarcayäshunqui, jinaman chay gueshyayangantas musyapäcungaypitaga alisca laquisham cayan. 27Razonpam payga gueshyasha, jinaman nachrga nachrgam wanushas. Chaynuy mana ali cayagtam Tayta Diosga cuyapälar cuticarachin. Nätan manam paylatachu cuyapasha, antis nogatas cuyapämasham chay laquirayangäpita mana mas laquisha canäpag. 28Chaymi cananga payta cachrayämü yapay payta ricapur alisca cushicurcänaypag, jinaman nogas nä mana masta laquirayänäpag. 29Nä Epafrodito chraramuptinga cushisha chrasquicurcay Jesusman yupachicug-mayiquicuna cayaptinga. Nätan paynuysi Diosta servigcunataga alisca cuyapäcuy. 30Nätan payga nachrga nachrga wanusha Jesucristo ninganta rurayarmi, jinaman gamcuna cachracarärimuptiqui payga “Jina wanursi wanushag” nirmi aywamura nogata atendimänanpag.


text: 1Judajpa churinkunsn karqanku: Fares, Hesrón, Carmí, Hur, Sobal ima. 2Sobalpa churin Reaía karqa. Paytaj Jahatpa tatan karqa. Jahatqa Ahumaipatawan, Lahadpatawan tatanku karqa. Chaykunaqa zoratitakunajpa ayllunku karqanku. 3Etampa churinkunan karqanku: Jezreel, Ismá, Idbás, Penuel ima. Paykunaj panankutaj Haze-lelponi sutiyoj karqa. Penueltaj Gedorpatawan Ezerpatawan tatanku karqa. Ezertaj Husaj tatan karqa. Hurqa Efrataj kuraj kaj churin karqa, chantá Belenpa ñawpa tatantaj karqa. 5Tecoaj tatan Ashurqa iskay warmiyoj karqa, Helawan, Naarawan. 6Naarataj Ahuzampa maman karqa, Héferpata, Temenijta, Ahastarijtawan. Chaykuna Naaraj churinkunan karqanku. 7Hela sutiyoj warmimpitaj churinkunan karqa: Zeret, Jezoar, Etnán ima. 8Cosqa Anubpatawan, Zobebajtawan tatanku karqa. Chantá Harumpa churin Aharhelpa miraynimpata ñawpa tatan karqa. 9Jabesqa wawqenkunamanta aswan sumaj runa karqa, mamantaj Jabes sutiwan payta suticharqa: Kay wawata ancha nanaywan paqarichikuni, nispa. 10Jabestaj Israel suyoj Diosninmanta kay jinata mañakorqa: Saminchanawaykita, chanta jatun jallp'atawan qonawaykita mañakuyki. Mañakullaykitaj yanaparinawaykita, tukuy sajra kajmantataj waqaychanawaykita, ama imata ñak'arispa kawsakunaypaj, nispa. Diostaj imatachus mañakusqanta qorqa. 11Suhá sutiyoj runaj wawqen Quelubqa Mehirpa tatan karqa. Mehirtaj Estonpa tatan karqa. 12Estontaj Bet-rafajta, Paseahjta, Tehinajtawan tatanku karqa. Payqa Nahas llajtata sayaricherqa. Chaykunaqa Reca llajtapi tiyakorqanku. 13Quenazpa churinkunan iskay karqanku: Otoniel, Seraías ima. Otonielpa churinkunanaj karqanku: Hatat, Meonotai ima. 14Payqa Ofraj tatan karqa. Seraiastaj Joabpa tatan karqa; payqa Carisim Vallepi tiyakojkunaj ñawpa tatanku karqa. Paykunaqa tukuy imata ruwayta yachajkuna karqanku. 15Jefonej churin Calebpa churinkunan karqanku: Iru, Elá, Naám ima. Elaj churintaj Quenaz karqa. 16Jahaleelpa churinkunan karqanku: Zif, Zifá, Tirías, Asarel ima. 17Esdraspa churinkunan karqanku: Jéter, Méred, Éfer, Jalón ima. Meredqa Faraonpa ususin Bitiawan casarakorqa, wawankunantaj karqanku: María, Samai, Estemoaj tatan Isba ima. 18Meredpata Judá ayllumanta uj warmin kapullarqataj. Payqa: Gedorpa tatan Jeredpata, chantá Socojpa tatan Heberpata, jinataj Zanoajpa tatan Jecutielpatawan mamanku karqa. 19Hodiasqa Náhampa pananwan casarakorqa, paypitaj iskay churinkunan karqa: Keilaj tatan garmita nisqa, chantá Estemoa, maacateo ima. 20Simonpa churinkunan karqanku: Amnón, Rina, Ben-hanán, Tilón ima. Isijpa churinkunantaj karqanku: Zohet, Benzohet ima. 21Judajpa churin Selaj mirayninmanta kajkuna karqanku: Lecaj tatan Er, Maresaj tatan Ladá, jinataj Bet-asbea llajtapi linomanta awaspa kawsajkunaj tatanku karqa. 22Jinallataj Selajpa churinkunan karqanku: Joaquim, Cozebapi tiyakojkuna, Joás, Saraf ima. Paykunaqa Moab llajtayoj warmikunawan casarakorqanku chantá Belenman kutimporqanku. Ajinata ñawpa qhelqasqapi nin. 23Chaykunaqa manka llut'ajkuna karqanku. Tiyakorqankutaj Netaimpi, Gederapiwan. Chantá paykunaqa jatun kamachejpa serviciompi karqanku. 24Simeonpa churinkunan karqanku: Nemuel, Jamín, Jarib, Zérah, Saúl ima. 25Saúlpa churin Salum karqa. Paypa churintaj Mibsam karqa, paypa churintaj Mismá sutiyoj karqa. 26Mismaj churintaj Hamuel karqa. Paypatataj churin Zacur karqa. Paypatataj churin Simí karqa. 27Simipata churinkunan chunka sojtayoj karqanku, ususinkunantaj sojta karqanku. Wawqenkunantaj mana ashkha wawayojchu karqanku. Chayrayku ayllunkoqa mana Judajpa ayllun jinapunichu mirarqanku. 28Paykunaqa tiyakorqanku: Beersebapi, Moladapi, Hazar-sualpi, 29Bilhapi, Ezempi, Toladpi, 30Betuelpi, Hormapi, Siclagpi, 31Bet-marcabotpi, Hazar-susimpi, Bet-biraipi, Saaraimpi ima. Kay llajtakuna David kamachiyta qallarinankama paykunajta karqa. 32Chay jawa phishqa llajtayoj kallarqankutaj: Etam, Aín, Rimón, Toquén, Asán ima. 33Jinataj Baalatkama, chay llajtakunaj muyuynimpi kaj llajtitakunapipis tiyakorqanku. Chaykuna ayllunkumanta qhelqasqa lista karqa. 34Ayllukunamanta kurajkuna karqanku: Mesobab, Jamlec, Amasiaspa churin Josías, 35Joel, Josibiaspa churin Jehú. Josibiastaj Seraiaspata churin karqa. Seraiastaj Asielpata churin karqa. 36Asielpa waj churinkunan kallarqankutaj: Elioenai, Jaacoba, Jesohaía, Asaías, Adiel, Jesimiel, Benaía, Zizá ima. 37Paytaj Sifijpa churin karqa. Sifitaj Alonpa churin karqa. Alontaj Jedaiaspa churin karqa, Jedaiastaj Simrijpa churin karqa. Simritaj Semaiaspata churin karqa. 38Chaykuna, pikunachus sutinkumanta oqharisqasña kajkunaqa ayllukunamanta kurajkuna karqanku. Ayllunkutaj maytapuni mirarqanku. 39Uywankupaj mikhunata mask'aspa, Guerar wallemanta inti llojsimuynejkama chayarqanku. 40Chaynejpitaj sumaj q'omerta, ashkhata tarerqanku, jinallataj jatun jallp'ata, mana piwampis ch'ajwanapaj jina, sumaj cheqata tarerqanku. Ñawpata chay cheqanejpi Cam aylloj mirayninmanta kajkuna tiyakusqanku. 41Judá suyuta jatun kamachej Ezequiaspa tiempompi, pikunajtachus sutinku qhelqasqa karqa, chaykuna jamuspa, Cam ayllumanta kajkunaj toldonkuta wijch'orqanku. Chaypitaj paykunaj cuentankumanta tiyakorqanku, uywankupaj ashkha mikhuna kasqanrayku. 42Jinallataj, paykunamanta phishqa pachaj runakuna Simeonpa mirayninmanta kajkunaqa Seir Orqoman riporqanku. Paykunaqa Pelatiaswan, Neariaswan, Refaiaswan, Uzielwan ima pusachikorqanku. Paykunaqa Isijpa churinkunan karqanku. 43Paykunaqa puchoj amalecitakunata tukucherqanku. Chaymantapachataj kunankama chaypi tiyakushanku.


text:
Wikipidiyaqa llikapi lliw tiyaykunamanta pichqa ñiqin tiyaymi kachkan, sapa killa 450 hunu sapaq runamanmi sirwin – waranqa lluna kutim p'anqankunata qhawanku.
Qhatuyqa allinmi. Qhatiraqa manam saqrachu. Ichataq kaypi ama kachunchu. Ama Wikipidiyapi kachunchu.
Wikipidiyaqa ima wakinpas. Ñawiriy wasi (kamukuska), sapsi samana muya, parki hinam. Yuyayninchikpaq manqus wasi hinam. Llapanchikpa rinanchik tiyaymi yuyaychakunanchikpaq, yachaqananchikpaq, yachayninchikta wakinchik runakunawan rakinakunanchikpaq.
Ñuqa Wikipidiyata kamarirqaspay, qhatirasapa qullqi kapupuy ruruchinamanmi tukurichiyta atirqayman, ichataq ima wakin kaqtapas kamarikurqani. Chaymantapacha watakunapi ñak'a-ñak'aytam llamk'ayku pay ñañupas k'ichkipas kananpaq. Ruranaykutaqa hunt'aykum, q'upatataq wakiykunamanmi saqiyku.
Llapa kayta ñawiriq runa pichqa dularta qaraptinmanqa, huk watapi huklla p'unchawmi qarawanapaq mañanayku tiyanman. Ichataq manam llapa runachu qarayta atinchu, manam llapa runachu qaranqa. Chayqa allinmi. Sapa wata chayllañam runakuna qarayta kamarikun.
Kay wataqa, ama hina kaspa qarariy $5, €10, ¥1000 icha ima hayk'a atinkipas Wikipidiyata amachanapaq hat'allinapaqpas.
Anchatam añaychayki,
Jimmy Wales
Wikipidiyap kamariqnin
“
Yuyachikuy tiksimuyuta, imapichus tukuy sapaq runa tukuy runantin yachaynintinta qispilla yanqalla taripan.
”
— Jimmy Wales, Wikipidiyap kamariqnin


text: 1Chaura Jesusga Jericó marcaman chrarurga, chay marcapam pasara. 2Nätan chaychrümi cara juc capogniyog runa, patenti cobragcunapa mandagnin, Zaqueo jutiyog. 3Pay munara Jesús regueytam, nätan mana ricapuyta atiparachu achca runa captinmi, jinaman tacsala carmi. 4Chauraga ricapunanpag naupata wayrala aywarcur jegarura ‘sicómoro’ ningan montimanmi chaypa pasayaptin Jesusta ricapunanpag. 5Nä chaypa aywayarga, Zaqueotam nuquircur ricapurun. Chaypitam cay nira: 6“Wayrala jegarpamuy Zaqueo. Cananga wayiquichrümi gorpachacunä cayan”. Niruptin Zaqueoga wayrala jegarparcamur, cushisham Jesuswan aywara wayinta. 7Chayta ricapurur, lapanmi runacuna pengapapäcura “¿Juchasapapa wayinta aywarcurchu, gorpachacurun?” nir. 8Chaura Zaqueoga shacuyurmi Jesusta nira: “Tayta, cananga lapan ima-aygäpitas lamitätam goshag mana imaynagsi runacunata, nätan pitas suwapasha carga, chruscu chaynuytam cutichipushag”. 9Niptinmi Jesusga nira: “Cananga cay wayiyog runa aylluntinmi salvacarärin Abrahamnuysi yupachicug canganpita. 10Noga jana pachapita runaga aywarayämü juchacunachru carcayagta salvanäpag ashigmi” nira. 11Chauraga nämi nachrgarcayara Jerusalenman. Jinarcurmi paywan aywagcunaga chay nigta mayarärirga pinsiarärira cay nir: “Cananga chrarularchri fiju rey canganta reguechicurunga”. 12Nipäcuptinmi Jesusga caynuypa tantiachira: “Juc alinnin reguesha runam cara. Payga aywasha alisca caru naciontam nombramintunta chrasquircur cutimunanpag. 13Nä yargorga chrunca uryagnincunata gayarcurmi aypura chranin golgueta ‘Cutimungäcama cay golguëta mirarcayächiy’ nir. 14Nätan marca-mayincunam chregnipar guepanta cachrapäcura ‘Manam munapäcüchu cay runata mandagnïcuna cananta’ nipäcunäpag. 15Nätan payga rey cananpag cutiramurga gayachira uryagnincunatam aygatacama mirachipäcungantas golguenpita musyananpag. 16Naupa chrämugga cay niram: ‘Tayta, golguequita mirarayächï chrunca mastam’. 17Niptinmi mandagga ‘Gamga ali uryagnïmi cayanqui. Walcalachrüsi ali rurag cangaypita chrunca marcachru mandagmi canqui’ nira. 18Chaypitam jucninsi chraramurga cay nira: ‘Tayta, golguequita mirarayächï pichga mastam’. 19Paytas cay nirunmi: ‘Gamga canqui pichga marcachru mandagmi’. 20Nätan juc chraramurga cay niram: ‘Tayta, cä cayan golguequi. Sagpiwan wancurcurmi chrurarurä gamta manchacur. 21Jinaman rimangaynuysi rurag captiquim, mana chrurangaycunapita jorgamug captiquim, mana tarpungaypita cosechag captiquim chrurarurä’. 22Chaura mandagga cay niram: ‘Lutan runa. Rimacuylaypam musyarü chaynuy runa cangayta. Nätan mirayninta manag cangäta, jinaman mana chrurangäpitas jorgamug cangäta jinaman mana tarpungäpitas cosechag cangäta musyayarga, 23¿imanirtag golguëtaga mana chruraraychu bancuman, wayïman cutimur miraynintinta chrasquinäpag?’ 24Nircurga chaychru carcayagcunatam nira: ‘Guechrupäcuy golguë charayanganta, jinaman gopäcuy chrunca charayagcagta’. 25Niptin paycuna nipäcuram: ‘¡Chrunca golgueta charayarsi mastaragchu chrasquinga!’ 26Chaura mandagga cay niram: ‘Chay mirachigcagtam masta mirachinanpag goshag. Mana mirachigcagga walcala charayangansi guechrusham canga. 27Nätan chay chregnimagnïcunata mana mandagnin canäpag munagcunata pushapäcamuy cayman naupächru wanuchipäcunaypag’ niram”. 28Chayta nircurga, Jesús aywacura Jerusalentam. 29Nä Betfagëman, jinaman Betania marcaman nachrgayarga, Olivos gotu chraquinpitam Jesusga cachrara ishcay discïpuluncunata 30cay nir: “Aywapäcuy wac chimpachru cayag tacsa marcalata. Chayman chrarur taripäcunqui juc chucaru ashnu watashatam. Chayta cachrarircur aywachipäcamuy. 31Pisi ‘¿Imapagta pasquircayanqui?’ nipäcushuptiquiga, ‘Munayniyogninchim munayan logacunanpag’ nipäcunquim”. 32Niptinmi discïpulucunaga aywarcur tarirärira Jesús ningannuyla. 33Chaypita nä ashnuta pasquircayaptinmi, ashnupa runanga nira: “¿Imapagta ashnüta pasquircayanqui?” 34Niptinmi paycunaga nipäcura: “Munayniyog Jesusmi ‘Aywachimuy’ nircayäman”. 35Chaura “Äri” niruptinga aywachipäcamusha. Nä Jesusman chrarärichimurga, ashnu jananman jacuncunata suwadïrurcurmi Jesusta logarärichira. 36Chay logasha aywayaptinmi runacunaga camiñuman jacuncunata mashtapäcura. 37Nä Olivos gotu chraquinpita uranpamunaman nachrgarcayämuptinmi, discïpulucunaga chranin gatirag runacunawan cushicuypita galacayärira alisca äyay äyar Dios alawayta, ima-aygatas ali ruranganta ricapäcunganpita. 38Naupapäcura cay nirmi: “Alawasha cachun Dios cachramungan aywayämug mandagninchi. ¡Payga aywarayämun ali cawayta yanapämänanchipagmi! Chaura alisca alawasha cachun jana pachacunachru cayagga” nirmi. 39Chauraga juc ishcay chaychru cayag fariseo runacunaga Jesustam cay nirärin: “Yachrachig, upälächiy chay gaparayag runacunata”. 40Nipäcuptinmi Jesusga nira: “Paycuna upälaptinga, rumicunam gaparapäcunga paycunapa trucan”. 41Chauraga nä Jerusalenman nachrgayarmi Jesusga wagacura chay marcachru cayag runacunata ricapurur, 42cay nir: “¡Ay! Canan junaglaychrüsi tantiarärinquimanga alita cawachipäcunagpag aywamungäta. Nätan cananga nä manam imanacursi tantiapäcunquimanchu. 43Chaymi gamcunam aywamunga mana ali caway junagcuna. Chaychrümi chregnishugniquicuna muyurapäcushunqui, jinamanmi chay marcata muyug pergacagman lapayta goturcur yaycapäcamunga. Chaura manam imanaytas atipapäcunquichu. 44Cay marcata juchruchipäcur manam juclay rumilatas pergashata dëjapäcungachu. Jinarcurmi chaychru yachrag runacunata munanganta rurapäcunga. Chaynuy rurasha capäcunga salvacugta mana chrasquipäcunganpitam”. 45Chaypitam Jesusga yaycura Diospa wayinman. Jinarcurmi chaychru lapan ranticugcunatawan rantipacugcunata washaman gargaramura 46cay niyar: “Isquirbishacunachrüga cay niyanmi: ‘Wayïga cayan runacunawan rimanäpagmi, nätan gamcunaga muyurärichinqui suwacunapa machraynintanuymi’ ” niyar. 47Jinarcurga lapan junagmi Jesusga yachrachira Diospa wayin puncuchru. Nätan sacerdöticunapa mandagnincunawan, Moisés isquirbinganpita yachrachigcunaga, alinninpag ricasha chacha runacunaga imanaypanuysi wanurachiylatam munapäcura. 48Nätan manam imanuypa wanuchiytas atipapäcurachu lapan runacuna shumag mayacurcaptin.


text: 1Ñuka Pablu Jesukristuta sirvik kashpayni kay kartata killkaykaykichi. Tata Dios akllawashpa kachawarkan tukuy mayta rishpa salvawananchikuna rimananta yachachikunaynipa. 2Ñawpa tiempu Tata Dios alli yachachikuk runakunata willarkansapa chay salvawananchikuna rimananta killkanankunapa. 3Chay rimananka willawanchisapa Señorninchi Jesukristu Tata Diospa wambran shamunanta. Chay killkadu rimananshina payka shamurkan ñawpa kamachikuk Davidpa mirakninmanta nasik runa kananpa. 4Chaymanta Jesukristu wañushkanmanta kawsamuptin Tata Diospa alli rurak Espiritun tukuy runakunata riksichirkansapa tukuy layata atipak Tata Diospa wambran kananta. 5Jesukristu ñukata yanapawashpa kachamuwashka tukuy maypi yachachikushpa payta kushichinaynipa. Chashna yachachikuptini aypa runakuna payta kreyishpa kasunankunapa. 6Tata Dios kankuna Roma llaktapi kawsakkunatapish sukaman kuyashushpaykichi akllashushkankichi Jesukristuta kreyishpa wambrankuna kanaykichipa. Chayrayku munani Tatanchi Dios Señorninchi Jesukristu yanapashunaykichipa kushichishunaykichipa. 8Manara nimata willashpayni kayta willaykichi: Tukuy llaktakunapi rimansapa kankuna allita Jesukristuta kreyinaykichita. Chayrayku Jesukristu yanapawaptin Tata Diosta sukaman agradesini. 9Ñuka tukuy shunku Tata Diosta sirvishpa kawsani yachachikushpa paypa wambran Jesukristu salvawananchikunata. Tata Dioska allita yachan tukuy oras mana shaykushpa royganaynita Tata Dios yanapashunaykichipa. 10Roygani Tata Dios munashpa yanapawananpa rinaynipa kawaknikichi. 11Sukaman munani kawaynikichita yachachinaynipa Jesukristuta ashwan allita kreyishpa kawsanaykichipa. 12Kankunapi chayashpayni munani animuchinakunanchikunapa Jesukristuta ashwan allita kreyinanchikunapa. 13Wawkinikuna, paninikuna, munani yachanaykichipa aypa kuti munashkani riyta kawaknikichi. Chashna munashpaynipish kunankaman manara atipashkanirachu riyta. Aypa llaktakunapi yachachikuptini aypa mana judiyu runakuna Jesukristuta kreyishkasapa. Kunanka llaktaykichiman rinayani chaypipish aypa runakuna Jesukristuta kreyinankunapa. 14Tata Dios kachamuwashka tukuy runakunata yachachinaynipa. Chayrayku griego runakunata mana griego runakunatapish, tukuy laya alli yachak runakunata, mana nima yachak runakunatapish yachachinayni tiyan. 15Chayrayku sukaman munani kankuna Romapi kawsakkunatapish yachachiynikichita Jesukristu salvak kananta. 16Mana nima pinkakunichu yachachikuyta Jesukristu uchanchikunamanta salvawananchikunata. Chashna yachachikuptini aypa runakuna Jesukristuta kreyishpa kawsansapa. Paykuna judiyu runakuna mana judiyu runakunapish Jesukristuta kreyiptinkuna Tata Dios uchankunamanta perdonansapa. 17Tata Diospa killkadunpi riman: “Tata Diosta kreyishpa kawsak runakuna paywan tantalla kawsankasapa.” Chay rimananpi Tata Dios yachachiwanchisapa payta kreyishpalla kawsaptinchikuna uchanchikunamanta perdonawananchikunata. 18Mana alli rurak runakuna mana munansapachu Tata Diospa rimananta kreyiyta. Chaymanta sukkunata pantachichinsapa ama kreyinankunapa. Chayrayku sielupi kawsak Tata Diosninchi paykunata sukaman kastigankasapa. 19Kikin Tata Dios paykunata tukuy rurashkanta allita kawachiptinkuna atipanmansapa payta riksiyta. 20Tata Dios kay allpata rurashkanmantapacha tukuy runakuna atipanchisapa yachayta pay mana tukuyniyuk atipak Dios kananta. Mana payta kawashpanchikunapish tukuy rurashkanta kawashpanchikuna atipanchisapa yachayta Tata Dios tiyananta. Chayrayku chay mana alli rurak runakuna mana atipansapachu rimayta Tata Dios mana tiyananta. 21Chay runakuna Tata Dios tiyananta yachaykashpankunapish mana munashkasapachu kuyashpa kushichiyta. Nima munashkasapachu agradesiyta. Ashwan ashwanta mana allikunata yuyaykushpa kawsansapa. Chayrayku yuyayninkuna tuta likidushina kiparin. 22Alli yachak kanankunata rimashpankunapish mana nima yachak tukushkasapa. 23Mana tukuyniyukta kawsak alli yachak Tata Diosta mana munarkansapachu kuyayta. Chayrayku wañuyta yachak runakunashina, pishkillukunashina, chusku chakiyuk animalkunashina, allpapi aysanakushpa purik animalkunashina ruradukunata kuyarkansapa. 24Chayrayku Tata Dios chay runakunata kawapayashpa manana michansapanachu kikinkuna mana alli munanankunallata rurashpa kawsanankunapa. Sukwan sukwan pinkakuna layata uchallikushpa kawsansapa. 25Tata Diospa alli rimananta mana kasuyta munashpankuna llulla rimanata munashkasapa kasuyta. Tata Dios rurashkanllata kuyashpa kawsashkasapa. Tukuy laya rurak Tata Diosta mana kuyashkasapachu. Paykuna chashna kawsaptinkunapish ñukanchikuna Tata Diosllata kuyananchikuna tiyan. 26Paykuna mana Tata Diosta kuyanayaptinkuna payka kawapayashpa manana michashkasapanachu kikinkuna pinkakuna layata ruranankunapa. Warminkunapish mana allikunata rurayta munashpankuna paykunapuralla uchallikushpa kawsansapa. 27Chashnashina chay mana alli rurak runakunapish warminkunawan mana allita kawsayta munashpankuna ullkupuralla warmiwanshina kuyanakushpa uchallikushpa kawsansapa. Ullkumasinkunawan pinkakuna layata ruransapa. Chay runakuna uchankunarayku sukaman unkuywan llakishpa kawsansapa. 28Mana Tata Diosta riksiyta munaptinkuna Tata Dioska kawapayashpa manana michashkasapanachu mana alli yuyanankunata rurashpa kawsanankunapa. 29Paykuna tukuy laya mana allikunata rurashpa kawsansapa. Sukaman uchallikushpa tiyapuykaptin ashwanta munashpa runamasinkunata chiknishpa kawsansapa. Sukaman runakunapa imankunata munashpa makanakushpa wañuchikushpa llullachikushpa piñanakushpa washanchanakushpa kawsansapa. 30Sukpa sukpa mana allita rimashpa Tata Diosta chiknishpa awtoridarkunata rabyachishpa sukaman kreyinakushpa kikinkunalla alli kanankunata yuyashpa kawsansapa. Sukaman mana alli ruranata yuyashpa ruransapa. Tatankunata mana kasunayashpa kawsansapa. 31Tata Diospa rimananta mana entiendinayansapachu. Kikinkuna rimashkankunata mana ruransapachu. Mana ni pita kuyansapachu. Mana ni pita perdonanayansapachu. Mana ni pita llakichinsapachu. 32Chay laya runakuna allita yachansapa Tata Dios tukuy mana alli rurak runakunata kastigaptin wañunankunata. Chayta yachaykashpankunapish mana allita rurashpalla kawsansapa. Kushikunsapa runamasinkuna mana allita ruraptinkuna.


text: 1Inre' Pablo, in ru-apóstol ri Jesucristo y man vinak ta c'a xicho'n chi xinuoc apóstol. Ni man vinak ta je' ri takayuon-pa vichin. Ri takayuon-pa vichin ja ri Jesucristo y ri Katata' Dios; ri Dios ri xu'on cha ri Jesucristo chi xc'astaj-pa chiquicajol ri quiminaki'. 2Ixre' hermanos, ri ixc'o chupan ri iglesias ri ic'o Galacia, nitak-el jun saludo chiva, y quire' je' niquitak-el ri hermanos ri ic'o viq'uin. 3Ja ta ri favor y ri paz ri nuya' ri Katata' Dios y ri Kajaf Jesucristo tic'ujie' riq'uin ivánima. 4Ri Jesucristo xujach-ri' chi xquimisas ruma ri ka-pecados, chi quire' nkojrucol choch ri itziel tak kax ri nca'b'anataj ri choch-ulief chupan ri tiempo vacame. Xu'on quire' ri Jesucristo pa ka-cuenta ojre', ruma quire' xrajo' ri Katata' Dios. 5Ja ri Katata' Dios ri tiyo'x ruk'ij richin nojiel tiempo. Amén. 6Inre' can xichapataj antok xinva'xaj chi ixre' ntivajo' ntiya' can ri Dios, ri xayuon ivichin chi xuya' ri ru-favor ri Cristo pan ive'. Ixre' xa ntivajo' nquix'a chirij jun-ve chic evangelio. 7Man ni'ej ta chi c'o chic jun evangelio, ruma ic'o vinak ri xa jun-ve chic ri niquic'ut, ri xa niquisach ino'j. Y nicajo' niquic'ax rub'ixic ri ru-evangelio ri Cristo. 8Pero xa c'o jun chakavach ojre' ri nuc'ax rub'ixic ri ru-evangelio ri Cristo ri katzijuon chiva, can tika ri castigo paro', mesque jun ángel ri patanak chicaj ri ni'e'n. 9Can inche'l ri ka'e'n can chiva, y vacame ninataj chic chiva: Xa c'o jun nitzijuon jun chic evangelio chiva y man junan ta riq'uin ri iniman; ri nitzijuon re' chiva, can tika ri castigo paro'. 10¿Y chica nti'ej ixre'? ¿Nivajo' came inre' chi otz nquitz'iet cuma ri vinak? Ri nivajo' inre' can ta otz nquitz'iet ruma ri Dios. Inre' man nivajo' ta chi otz nquitz'iet cuma ri vinak. Ruma xa ta quire' ni'an, man ta in ru-siervo ri Cristo. 11Hermanos, inre' nivajo' chi ixre' ntivatamaj ja'al chi ri evangelio ri xintzijuoj chiva, man runo'j ta jun ache. 12Man riq'uin ta jun vinak xin'an recibir, ni man xtzijos ta je' chuva ruma jun vinak. Can ja ri Jesucristo ri x'e'n chuva. 13Y ixre' ivaxan ri chica xa'nb'an-pa antok c'a inc'o chupan ri niquinimaj ri nuvanakil israelitas. Riq'uin nojiel voyoval xa'n'an perseguir ri ru-iglesia ri Dios. Y xinvajo' ta xa'nq'uis quinojiel. 14Y chupan ri niquinimaj ri nuvanakil; inre' más xinvatamaj y más xin'an chiquivach iq'uiy ri junan xojq'uiy-pa quiq'uin. Ruma inre' can x'a vánima riq'uin ri qui-costumbre ri kate't-kamama'. 15Pero ri Dios, antok c'a maja' quinalax, xirucha' y xirayuoj ruma ri ru-favor. 16Ri Dios xuc'ut ri Jesucristo ri Ruc'ajuol chinoch ruma quire' xrajo'; chi nitzijuoj ri Jesucristo chica ri nic'aj chic vinak ri man israelitas ta. Y antok ri Dios ruc'utun chic ri Jesucristo chinoch, man xi'a ta riq'uin jun chic chi xinvatamaj más. 17Ni man xi'a ta je' quiq'uin ri apóstoles ri ic'o pa tanamet Jerusalén, mesque ijeje' can i-apóstoles na'ay chinoch inre'. Antok inre' xinya' can ri tanamet Damasco, xi'a chupan ri lugar rub'inan Arabia. Y antok xiniel-pa Arabia, xitzalaj chic pa jun b'ay pa tanamet Damasco. 18Y antok k'axnak chic oxe' juna', c'ajare' xi'a pa tanamet Jerusalén chi xintz'ata' roch ri apóstol Pedro, y xic'ujie-pa ca'ye' semanas riq'uin. 19Y chupan ri ca'ye' semanas re', man jun chic apóstol xintz'at, jo'c ri Jacobo ri ruchak' ri Ajaf Jesucristo. 20Y choch ri Dios ni'ej chiva chi ri nitz'ib'aj-el, can ketzij-ve. Man nitz'ak ta tzij. 21Y c'ajare' xib'ac'ujie' chupan ri lugar rub'inan Siria y chupan ri lugar rub'inan Cilicia. 22Man jun b'ay xic'ujie-ka pa tak tanamet ri ic'o chupan ri Judea, y rumare' ri iglesias richin ri Cristo ri ic'o Judea man cata'n ta noch. 23Jo'c caxan chuvij: Ri jun ri nca'ru'on perseguir ri quiniman ri Jesucristo, vacame xa nu'ej chica ri vinak chi tiquicukub'a' quic'u'x riq'uin ri Jesucristo. Y man nrajo' ta chic je' chi nca'q'uis ri quiniman ri Jesucristo. 24Y ri hermanos re', can xquiya' ruk'ij ri Dios ruma xca'xaj chi xc'axtaj ri nuc'aslien.


text: 1Chaymanta chay manllayba kochata chimbashpankuna Gadara llaktapi Jesus disipulunkunawan chayarkansapa. 2Jesus kanowamanta llukshiykaptin suk supayadu runa tinkurkan. Chay runaka machaykunapi maypicha wañudukunata pampashkankunapi kawsak. 3Supayadu kaptin mana ni pi atipaksapachu nima kadenawan watayta. 4Aypa kuti llaktamasinkuna makinta chakinta kadenawan watarkansapa. Chaykunata mana nimatashinalla tipik. Mana ni pi chay supayadu runata atipakchu sinchichiyta. 5Diyapi tutapi chay runaka urkukunapi wañudukuna pampanankuna machaykunapi kaparikushpa purik. Kikinlla rumikunawan ñutuchinakushpa purik. 6Chaypina chay runa Jesusta kawashpa kallparkan tinkuk. Ñawpakninpi kunkurikushpa sinchita rimashpa willarkan: 7—¡Kanka sielupi kawsak Tata Diospa wambran kashpayki ama ñukata amichiwaychu! ¡Tata Diospa shutinpi roygayki ama padesichiwanaykipa! 8Chay runa chayta willarkan yachashpa Jesus supaykunata llukshichinayananta. Chashna chay runa willaptin Jesuska tapurkan: 9—¿Ima shutití kanki? Chaypina payka aynirkan: —Aypa supaykuna kanisapa chayrayku shutinika Legion. 10Chaypina chay supaykunaka Jesusta sukaman roygarkansapa ama chay llaktamanta ashwan karuman kachanankunapa. 11Mana karupichu chay urku ladunllapi aypa kuchikuna mikukuykarkansapa. 12Chaypina chay runapi kawsak supaykuna Jesusta roygarkansapa: —Kachawaysapa rinaynikunapa chay kuchikunapi yaykuk. 13Chaypina Jesus rinankunapa almitiptin paykunaka chay runamanta llukshishpankuna rirkansapa chay yaka ishkay waranka kuchikunapi yaykuk. Chaypina chay kuchikuna kallpashpankuna urkumanta sinkushpankuna yakupi sipikurkansapa. 14Chay kuchikuna kuydak runakuna chayta kawashpa sukaman manchakurkansapa. Kallparkansapa llaktapi chakrakunapi kawsak runakunata tukuy kawashkankunata parlachikuk. Chayta uyarishpankuna tukuy runakuna rirkansapa chay willashkankunata kawak. 15Chayashpana tarirkansapa Jesuspa ladunpi chay aypa supayuk kashka runata tiyariduta. Payka alli llachapakudu sanuyaduna karkan. Payta kawashpankuna sukaman manchakurkansapa. 16Chaypina Jesus rurashkanta kawak chay chayrak shamushka runakunata tukuy kawashkankunata parlachirkansapa. 17Chayta uyarishpankuna Gadara partipi kawsak runakuna Jesusta roygarkansapa chayllamanta kutinanpa. 18Chaypina Jesus kanowaman riykaptin chay sanuyadu runaka roygarkan pushananpa. 19Chashna roygaptin Jesus mana pushanayashpa willarkan: —Kutiy wasikiman tukuy aylluykikunata parlachinaykipa Tata Dios llakichishushpa sanuyachishushkanta. 20Chashna Jesus willaptinna chay runaka kushikuypuru Dekapolis partipi tukuy llaktakunapi parlachikuypi purirkan. Willarkansapa Jesus sanuyachishkanta. Chayta uyarishpankuna tukuy runakuna sukaman almirarkansapa. 21Chaymanta Jesus kanowapi kochata chimbaptin aypa runakuna tantanakurkansapa. 22Jesus kocha mañanllapi kaptin suk runa Jairo laduncharkan. Jairoka tantanakunankuna wasipi kamachikuk runa karkan. 23Payka Jesuspa ñawpakninpi kunkurikushpa sukaman roygarkan: —Chaylla shipashnini wañunayaykan. Aku wasiniman. Kan llankaptiki shipashninika alliyashpa kawsanka. 24Chashna willaptin Jesuska chay kamachikuk runata katirkan. Sukaman aypa runakunapish niti niti katirkansapa. 25Chay aypa nitik runakunapa chawpinkunapi suk unkudu warmi karkan. Chay warmika chunka ishkay watatana yawar unkuywan kawsarkan. 26Tukuy kullkintana tukucharkan doktorkunata katishpa. Mana ni pi alliyachiyta atipaptin ashwanta anchayarkan. 27Chay unkudu warmika uyarirkan Jesus unkudukunata alliyachiykananta. Chayrayku washanmanta ladunchashpa llachapan mañanta llankarkan. 28Payka yuyarkan: “Llachapanllatapish llankaptini alliyachiwanka.” 29Chashna llankashkan ratulla yawarnin tipikuptin alliyaduna mallinakurkan. 30Suk unkuduta alliyachishkananta mallishpa Jesus washanta chapashpa tapukurkan: —¿Pití llachapaynita llankashkankichi? 31Chashna tapukuptin disipulunkuna willarkansapa: —Aypa runakuna laduykipi sukaman nitishushpa kayta chayta tankanakushpankuna llankashuykansapa. ¿Imapatí tapuwankisapa “piti llankawashka” nishpa? 32Chashna willaptinkunapish Jesuska sukta sukta chaparkansapa yachanayashpa maykanmi alliyanayashpa llankashka nishpa. 33Chaypina chay warmika yachashpana sanuyadu kananta sukaman manchakuywan chukchukushpa rirkan Jesuspa ñawpakninpi kunkurikuk. Chaypina Jesusta willarkan alliyashkanta. 34Chashna chay warmi willaptinna Jesuska willarkan: —Wambrayni, allita ñukata kreyiwashkaykirayku alliyachishkayki. Kunanka kushikushpa wasikiman alliyaduna kutiy. 35Jesus chay warmiwan parlaykaptinllara Jairopa wasinmanta suk runakuna chayarkansapa willak: —Wambraykika ñami wañushkana. ¿Imapanatí wasikiman Jesusta pushanki? 36Chayta uyarishpapish Jesuska Jairota willarkan: —Ama manchakuychu. Tukuy shunku ñukata kreyiway. 37Jesuska mana munarkanchu katiykak runakuna paywan rinankunapa. Pedruwan Santiago paypa wakin Juanllata pusharkan. 38Chaypina Jairopa wasinpi chayashpa uyarirkan sukaman turbakushpankuna aypa runakuna kaparishpa wakakuykaptinkuna. 39Wasipi yaykushpa paykunata willarkansapa: —¿Imapatí sukaman turbakushpa sinchita wakakuykankichi? Kay shipashka puñuykanmi. Manami wañuduchu. 40Chashna willaptinkuna chay wakakuk runakuna Jesusta mana kreyishpankuna asichirkansapa. Jesuska tukuy paykunata llukshichishpankuna pushashkan disipulunkunallawan shipashpa tatan mamanwan yaykurkan chay kuartupi. 41Chaypina wañuduta makinmanta apishpa willarkan: —Talita kumi. Chay rimanapi riman: “Wambrayni, atarimuy.” 42Chashna Jesus willaptinna chay chunka ishkay watayuk shipashka atarimushpa purirkan. Chay runakuna kawsamuduta kawashpankuna sukaman almirarkansapa. 43Chaypina Jesuska paykunata sukaman willarkansapa ama ni pita parlachinankunapa chay shipashta wañushkanmanta kawsachimushkanta. Chaymanta willarkansapa chay shipashta karanankunapana.


text:
Yusof bin Ishak
Yusof bin Ishak, (*jawi simi pi: يوسف بن اسحاق ) sutiyuq runaqa, 12 ñiqin chakra yapuy killapi 1910 watapi paqarisqa Perak llaqtapi - 23 ñiqin ayamarq'a killapi 1970 watapi wañusqa Singapur llaqtapi) huk Singapur mama llaqtap willay kamayuq wsn pulitiku qarqan.
1965 watamanta 1970 ñawpaq kuti Singapurpa Umalliqnin karqan.
Tayta: Mama:
Ñawpaq warmi: Noor Aishah
Churinkuna:
Qillqaqkuna[llamk'apuy | pukyuta llamk'apuy]
Kastilla simipi:
Inlish simipi:
Kaypipas qhaway[llamk'apuy | pukyuta llamk'apuy]
Hawa t'inkikuna[llamk'apuy | pukyuta llamk'apuy]
- Commons nisqapi suyukunata uyarinakunatapas tarinki kaymantam: Yusof bin Ishak.


text:
Milton Obote
Apolo Milton Obote sutiyuq runaqa (* 28 ñiqin qhapaq raymi killapi 1925 watapi paqarisqa Akokoro llaqataupi - 10 ñiqin kantaray killapi 2005 watapi wañusqa Yuhanisburgu llaqtapi) huk Uganda mama llaqtap pulitiku karqan.
Tayta: , Mama: .
Warmi: Miria Obote.
Churinkuna (5):
Willay pukuykuna[llamk'apuy | pukyuta llamk'apuy]
Kaypipas qhaway[llamk'apuy | pukyuta llamk'apuy]
Hawa t'inkikuna[llamk'apuy | pukyuta llamk'apuy]
- Commons nisqaqa multimidya kapuyninkunayuqmi kay hawa: Milton Obote.


text: 1Chaynu manaña watucamuyta atipalcul masta llaquiculculmi, Atenas malcaćhu quïdacuyta pinsälälí. 2Salbacüninchicpa allin willacuyninta willacawshï-masí pudirní chalapacü-masinchic Timoteocta caćhapämulá “Paymi chalapacuynincunaćhu masïsu tacyaycäliyta yanapaycamun'a, chaynütac callpanchaycamun'a chay imaymana sasachacuycunäćhu pasaśhancunäwan mana mayanllanpis iwichiculcänanpä” nil. Amcuna yaćhapäcunquimá caynu ñacananchicpä caśhanta. 4¿Manachun amcunawan cayal juc-pun nipäculac: “Chalapaculcäśhayquipïta aticaćhaśham capäcunqui” nil? Canan ¿manachun nishänülla pasayan? 5“Caynu pasayaptin'a ichaćh chay ñacaycunawan'a Palpachï Satanaśhpis umanta muyuyächinña Jesusta caćhaycunanpä. Jinaptinćha cay imaymanap ñacal lulaśhanchic'a pampapäña can'a” nilculmi, sumä pinsamintucüśha cayal apuraypa Timoteocta caćhamulá, imanuy capäcuśhayquitapis willaycamänanpä. 6Ñatac Timoteo cutïmul, willaycaman sumä allin capäcuśhayquitapis “Jesusninchicman'a masïsu chalapacüśham cayalcäñä. Jinalmi llapanpis yanapänacuyalcäñä cushisha imallaćhüpis” nil. Nimantacmi ya'acunapïta imaypis cuyacuywan yalpaćhaculcäśhayquita, ñatac “¿Imayćha tincuycuśhun paycunawan?” nil ya'acunanu llaquiculcäśhayquitapis. 7Cay sasachacuynïcunäćhu uyalïlulmari sumä-sumäta cushicul śhun'ulläpis jawcayälunlä canpis. 8Amcuna Jesusninchicman masïsu chalapaculcäśhayquita yaćhalpüluptïmi śhun'üta acchiycälichimanqui. 9¡Rasunpa caycunapi maynu cushisham cayá! ¡Diosninchicta imanuypälä anradisicüman sumä cushicuyta uycapamäśhayquiman tincüta! ¡Manamá atipächu! 10Ñatac Diosninchicman masta chalapaculcänayquipäpis yaćhachinac cayanlämi. Chaymi Diosninchicta tutay-muyunpis mañaculcá amcunaman cutipämunäpä. 11Chaymi quiquin Diosninchictawan Duyñuninchic Jesusta mañacú ima captinpis amcunaman yanapaycul ćhächimänanpä. 12Chaynütac Duyñunchicta mañacú, ya'acuna cuyapäcuśhacnuy, amcunapis quiquiqui-pulapis ñatac juccunawanpis masta cuyanaculcänayquipämari. 13Chaynütacmi, ruygacuyalcá śhun'uyquita callpanchaycälishunayquipäpis. Chayćha Duyñunchic Jesus anjilnincunawan cutimuptin amcunapis Tayta Diosninchicpa puntanćhu chuya caycälinqui.